
Αθήνα, σήμερα στις 17 Ιουλίου 2026, ημέρα Παρασκευή και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ. 
ΠΡΟΕΔΡΕΥΩΝ (Αθανάσιος Μπούρας): Καλησπέρα σας, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΓ΄ συνεδριάσεώς του, της Πέμπτης 16 Ιουλίου 2026 σε ό,τι αφορά την ψήφιση στο σύνολο του σχεδίου νόμου: «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 (Κανονισμός για την τεχνητή νοημοσύνη) - Τροποποίηση του ν.4961/2022(Α΄ 146) και άλλες διατάξεις».)
Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Ιουλίου 2026, το οποίο έχει ως εξής:
Α.  ΕΠΙΚΑΙΡΕΣ   ΕΡΩΤΗΣΕΙΣ    Πρώτου  Κύκλου   (Άρθρα  130  παράγραφος   2  και  3  και  132 παράγραφος  2 Κανονισμού της Βουλής)
1. Η με αριθμό 1188/7-7-2026 επίκαιρη ερώτηση του Βουλευτή Μαγνησίας της Κ.Ο. ΝΕΑ ΔΗΜΟΚΡΑΤΙΑ κ. Χρήστου Μπουκώρου προς τον Υπουργό Περιβάλλοντος και Ενέργειας με θέμα: «Αναγκαία η διασφάλιση της ομαλής ολοκλήρωσης του προγράμματος "Εξοικονομώ 2025"». 
2. Η με αριθμό 1187/7-7-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας με θέμα: «Μείζον ζήτημα οι καθυστερήσεις στην αποξήλωση των εναέριων Γραμμών Μεταφοράς Υψηλής Τάσης και αντικατάστασή τους με υπόγεια καλώδια που διέρχονται από τους Δήμους Αγίων Αναργύρων -Καματερού, Ν. Φιλαδέλφειας -Ν. Χαλκηδόνας & Αχαρνών». 
3. Η με αριθμό 1204/13-7-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Για την πυρκαγιά στον Άη-Γιάννη Χωστό Ηρακλείου Κρήτης, την πολιτική προστασία στην περιοχή, την ασφάλεια του λαού και της κατοικίας του». 
4. Η με αριθμό 1200/10-7-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Απόκρυψη των δυνατοτήτων διεύρυνσης του δημοσιονομικού χώρου και αδικαιολόγητη μη αξιοποίηση των δυνατοτήτων του νέου Συμφώνου Σταθερότητας για την ελάφρυνση νοικοκυριών και ΜμΕ». 
5. Η με αριθμό 1183/6-7-2026 επίκαιρη ερώτηση της Ανεξάρτητης Βουλευτού Κοζάνης κυρίας Καλλιόπης Βέττα προς τον Υπουργό Περιβάλλοντος και Ενέργειας με θέμα: «H "εξαφάνιση" των λιγνιτικών υποδομών στη Δυτική Μακεδονία στερεί από τη Χώρα και την Δυτική Μακεδονία το δικαίωμα στο μέλλον». 
6. Η με αριθμό 1193/9-7-2026 επίκαιρη ερώτηση της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Ναυτιλίας και Νησιωτικής Πολιτικής με θέμα: «Πεισματική άρνηση της Κυβέρνησης να προβεί σε θεσμικό διάλογο με τους εκπροσώπους του Λιμενικού Σώματος.». 
7. Η με αριθμό 1202/12-7-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Πέμπτος συνεχόμενος ηλικιακός αποκλεισμός των έμπειρων Εποχικών Πυροσβεστών και σοβαρά ερωτηματικά για την επάρκεια των Μέσων Ατομικής Προστασίας». 
8. Η με αριθμό 1203/13-7-2026 επίκαιρη ερώτηση του Ανεξάρτητου Βουλευτή Β1΄ Βόρειου Τομέα Αθηνών κ. Χαράλαμπου Κατσιβαρδά προς τον Υπουργό Εθνικής Άμυνας με θέμα: «Αξιοποίηση αστυνομικών Ιατρών με μετακίνηση-απόσπασή τους σε στρατιωτικά Νοσοκομεία».
Β.  ΕΠΙΚΑΙΡΕΣ   ΕΡΩΤΗΣΕΙΣ   Δεύτερου   Κύκλου   (Άρθρα   130   παράγραφος  2  και 3 και 132 παράγραφος 2 Κανονισμού της Βουλής)
1. Η με αριθμό 1191/8-7-2026 επίκαιρη ερώτηση του Βουλευτή Δράμας της Κ.Ο. ΝΕΑ ΔΗΜΟΚΡΑΤΙΑ κ. Δημητρίου Κυριαζίδη προς τον Υπουργό Περιβάλλοντος και Ενέργειας με θέμα: «Ενημέρωση σχετικά με τις εξελίξεις στην κατασκευή Φράγματος, Ταμιευτήρα και Υδροηλεκτρικού Σταθμού στην θέση Τέμενος επί του Ποταμού Νέστου στην Π.Ε. Δράμας». 
2. Η με αριθμό 1199/10-7-2026 επίκαιρη ερώτηση του Βουλευτή Ροδόπης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιλχάν Αχμέτ προς την Υπουργό Εργασίας και Κοινωνικής Ασφάλισης με θέμα: «Διπλή εισφοροδοτική επιβάρυνση αγροτών με παράλληλη απασχόληση μέσω εργοσήμου-ανάγκη επαναφοράς συμψηφισμού εισφορών ΟΓΑ/ ΕΦΚΑ και εργόσημου». 
3. Η με αριθμό 1205/13-7-2026 επίκαιρη ερώτηση της Βουλευτού Β΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Διαμάντως Μανωλάκου προς τον Υπουργό Υγείας με θέμα: «Να στελεχωθούν πλήρως με μόνιμο προσωπικό οι παθολογικές κλινικές του Γενικού Νοσοκομείου Νίκαιας». 
4. Η με αριθμό 1195/9-7-2026 επίκαιρη ερώτηση της Βουλευτού Καβάλας της Κ.Ο. ΝΕΑ ΔΗΜΟΚΡΑΤΙΑ κυρίας Αγγελικής Δεληκάρη προς τον Υπουργό Ναυτιλίας και Νησιωτικής Πολιτικής με θέμα: «Ακτοπλοϊκή σύνδεση Καβάλας - Θάσου - Σαμοθράκης». 
5. Η με αριθμό 1201/12-7-2026 επίκαιρη ερώτηση του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Θυμάται ο κ. Μητσοτάκης τη δέσμευσή του για το "Σχέδιο Ανασυγκρότησης της Ηλείας";». 
6. Η με αριθμό 1206/13-7-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Αγροτικής Ανάπτυξης και Τροφίμων με θέμα: «Άμεση λήψη μέτρων για την πλήρη αποζημίωση από τις εκτεταμένες καταστροφές που προκάλεσε ο περονόσπορος σε αμπελοκαλλιέργειες της χώρας». 
7. Η με αριθμό 1198/10-7-2026 επίκαιρη ερώτηση του Βουλευτή Καβάλας της Κ.Ο. ΝΕΑ ΔΗΜΟΚΡΑΤΙΑ κ. Μακάριου Λαζαρίδη προς τον Υπουργό Αγροτικής Ανάπτυξης και Τροφίμων με θέμα: «Στήριξη των αμπελοπαραγωγών Παγγαίου λόγω των εκτεταμένων ζημιών από περονόσπορο». 
8. Η με αριθμό 1208/13-7-2026 επίκαιρη ερώτηση της Βουλευτού Καβάλας της Κ.Ο. ΝΕΑ ΔΗΜΟΚΡΑΤΙΑ κυρίας Αγγελικής Δεληκάρη προς τον Υπουργό Εθνικής Οικονομίας και Οικονομικών με θέμα: «Επέκταση της περιόδου 15/3/2026-30/6/2026 σε 01/02/2026-30/6/2026 για παραστατικά που αφορούν στην αγορά λιπασμάτων ώστε να συμπεριληφθούν και οι αμπελουργοί».
ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής)
1. Η με αριθμό 2680/29-1-2026 ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Περιβάλλοντος και Ενέργειας με θέμα: «Διυλιστήρια Θεσσαλονίκης: Διασφάλιση της ασφαλούς λειτουργίας τους εντός κατοικημένων περιοχών».
Κυρίες και κύριοι συνάδελφοι, με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 17 Ιουλίου 2026, οι επίκαιρες ερωτήσεις που θα συζητηθούν είναι οι εξής:
Οι υπ’ αρ. 1108/6-7-2026 και 1182/6-7-2026 επίκαιρες ερωτήσεις θα απαντηθούν από τον Υφυπουργό Εθνική Άμυνας κ. Αθανάσιο Δαβάκη. 
Οι υπ’ αρ. 1197/10-7-2026 και 1210/13-7-2026 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ιωάννη Λαμπρόπουλο.
Η υπ’ αρ. 1209/13-7-2026 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Κυρίες και κύριοι συνάδελφοι, εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Θα ξεκινήσουμε με την έκτη με αριθμό 1197/10-7-2026 επίκαιρη ερώτηση πρώτου κύκλου της Ανεξάρτητης Βουλευτού Φλωρίνης κυρίας Θεοπίστης (Πέτης) Πέρκα προς τον Υπουργό Προστασίας του Πολίτη με θέμα: «Επιτακτική η διερεύνηση των συνθηκών του θανάσιμου τραυματισμού 20χρονου από αστυνομικά πυρά στο Άργος».
Έχετε τον λόγο, κυρία συνάδελφε.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
Κύριε Υπουργέ, ο θάνατος του εικοσάχρονου, ο οποίος ήταν και ανάπηρος και αυτιστικός, ο οποίος τραυματίστηκε από πυρά αστυνομικών κατά τη διάρκεια καταδίωξης στο Άργος στις 8 Ιουλίου 2026 έρχεται να προστεθεί -τραυματίστηκε τότε, όταν κατατέθηκε η ερώτηση, έχει αποχωρήσει ο άνθρωπος- σε μια αλυσίδα υποθέσεων που αναδεικνύουν τα διαχρονικά προβλήματα της αστυνομικής αυθαιρεσίας και της ελλιπούς λογοδοσίας περιστατικών κρατικής βίας. 
Σύμφωνα με την πρώτη ανακοίνωση της Ελληνικής Αστυνομίας, προηγήθηκε καταδίωξη οχήματος, ενώ οι εμπλεκόμενοι αστυνομικοί αρχικά υποστηρίξαν ότι προέβησαν σε προειδοποιητικούς πυροβολισμούς και ότι ο τραυματισμός προκλήθηκε από εξοστρακισμό. Ωστόσο, μετά τη σχετική έρευνα σήμερα πια ξέρουμε ότι επρόκειτο για ευθεία βολή και για πάνω από είκοσι πυροβολισμούς. Δηλαδή οι αστυνομικοί εκτέλεσαν εν ψυχρώ τον ανάπηρο αυτόν νέο χωρίς να κινδυνεύουν στο ελάχιστο. Αυτό το θράσος είναι αποτέλεσμα χρόνιας ατιμωρησίας. Το περιστατικό αυτό αναδεικνύει, για ακόμη μία φορά, ότι η ασφάλεια των πολιτών απειλείται όχι μόνο από την εγκληματικότητα, αλλά και όταν η ελλιπής εκπαίδευση, η ανεπαρκής επιχειρησιακή προετοιμασία και κυρίως η υπέρμετρη χρήση βίας οδηγούν σε ανεπανόρθωτες συνέπειες. 
Η Εθνική Επιτροπή για τα Δικαιώματα του Ανθρώπου κάνει λόγο για επαναλαμβανόμενα περιστατικά βίας και για ενδημική κουλτούρα ατιμωρησίας, ενώ ο Εθνικός Μηχανισμός Διερεύνησης Περιστατικών Αυθαιρεσίας του Συνηγόρου του Πολίτη έχει καταγράψει περισσότερα από χίλια διακόσια περιστατικά αστυνομικής αυθαιρεσίας μέσα σε μόλις πέντε χρόνια. Από τον Νίκο Σαμπάνη και τον Κώστα Μανιουδάκη έως τον Μοχάμεντ Καμράν, αλλά και άλλες υποθέσεις -θα πούμε στη δευτερολογία- που συγκλόνισαν την κοινή γνώμη, επαναλαμβάνεται το ίδιο ανησυχητικό μοτίβο: υπέρμετρη χρήση βίας, αντιφατικές επίσημες εκδοχές και ανεπαρκής λογοδοσία. 
Το κράτος δικαίου δεν εξαντλείται στη θέσπιση κανόνων. Προϋποθέτει τον αποτελεσματικό έλεγχο της κρατικής εξουσίας, τη διαφάνεια και την πραγματική απόδοση δικαιοσύνης. Η διερεύνηση της συγκεκριμένης υπόθεσης οφείλει να γίνει σε βάθος, με πλήρη αντικειμενικότητα και με τη συμμετοχή ανεξάρτητων ερευνητών, ώστε να αποκατασταθεί η εμπιστοσύνη των πολιτών στους θεσμούς. 
Σας ρωτάμε επομένως, κύριε Υπουργέ, σε ποιες άμεσες ενέργειες έχει προβεί το Υπουργείο ώστε να διασφαλιστεί η πλήρης, ανεξάρτητη και αντικειμενική διερεύνηση των συνθηκών υπό τις οποίες έγινε χρήση πυροβόλων όπλων από τους εμπλεκόμενους αστυνομικούς και πότε αναμένεται να ολοκληρωθούν οι σχετικές πειθαρχικές και υπηρεσιακές διαδικασίες; Επίσης, προτίθεται το Υπουργείο να αναθεωρήσει τα επιχειρησιακά πρωτόκολλα χρήσης πυροβόλων όπλων και να προχωρήσει σε ουσιαστική αναβάθμιση της εκπαίδευσης, της λογοδοσίας και των μηχανισμών ανεξάρτητου ελέγχου της ΕΛ.ΑΣ.;
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κυρία Πέρκα.
Κύριε Υπουργέ, έχετε τον λόγο.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κυρία Πέρκα, κύριοι συνάδελφοι, θέλω καταρχάς να εκφράσω τα συλλυπητήριά μας στην οικογένεια του θύματος για το γεγονός που συνέβη στην περιοχή του Άργους.
Οι αστυνομικοί δεν λειτούργησαν σωστά. Υπερέβησαν τα όρια, χάθηκε η ζωή ενός νέου ανθρώπου. Σύμφωνα με την ανακοίνωση του Αρχηγείου της Ελληνικής Αστυνομίας, κατά τη διάρκεια ελέγχου οχήματος από αστυνομικούς της ΟΠΚΕ Αργολίδας στις 8-7-2026, ο οδηγός δεν συμμορφώθηκε στα σήματα στάσης των αστυνομικών, ανέπτυξε ταχύτητα, ενώ επιχείρησε να εμβολίσει τους αστυνομικούς. Ακολούθησε καταδίωξη, κατά την οποία ο ανωτέρω κινήθηκε με ιδιαίτερα επικίνδυνο τρόπο. Το όχημα, τελικά, εγκλωβίστηκε από περιπολικά και στη συνέχεια ο οδηγός εγκατέλειψε το όχημά του πεζός, επιχειρώντας να διαφύγει. Δύο αστυνομικοί έκαναν χρήση του υπηρεσιακού τους οπλισμού, με αποτέλεσμα τον θανάσιμο τραυματισμό του. Κλήθηκε άμεσα το ΕΚΑΒ, το οποίο τον μετέφερε στο νοσοκομείο, ενώ στη συνέχεια διακομίστηκε σε νοσοκομείο της Αττικής.
Για το περιστατικό ενημερώθηκε άμεσα ο αρμόδιος Εισαγγελέας. Οι δύο εμπλεκόμενοι αστυνομικοί συνελήφθησαν εντός του αυτοφώρου, αμέσως και τους ασκήθηκε ποινική δίωξη. Από το Αρχηγείο διατάχθηκε η διενέργεια ένορκης διοικητικής εξέτασης. Το υλικό της ΕΔΕ -μετά την ολοκλήρωσή της- θα αποσταλεί, όπως πάντα γίνεται και στον Συνήγορο του Πολίτη. Οι δύο εμπλεκόμενοι αστυνομικοί προφυλακίστηκαν και τέθηκαν άμεσα σε διαθεσιμότητα.
Όσον αφορά το ζήτημα της εκπαίδευσης των αστυνομικών, τα χρόνια της εκπαίδευσης διδάσκονται και νομοθεσία περί της χρήσης των πυροβόλων όπλων. Οι κανόνες χρήσης των πυροβόλων όπλων από αστυνομικούς προβλέπονται στο άρθρο 3 του ν.3169/2003. Οι συγκεκριμένοι αστυνομικοί -το λέμε και πάλι, το τονίζω- δεν τους εφάρμοσαν και θα υποστούν τις συνέπειες. Η δικαιοσύνη έχει τον λόγο.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, τον κύριο Υπουργό. 
Τον λόγο έχει η κ. Πέρκα για τη δευτερολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
Κύριε Υπουργέ, θα μπορούσα να δεχτώ την απάντησή σας εάν ήταν ένα μεμονωμένο περιστατικό. Δεν πρόκειται γι’ αυτό. Θα διαβάσω έναν κατάλογο, αλλά θέλω να πω το εξής: Το κράτος δικαίου είναι συνταγματική επιταγή. Δυστυχώς, η πραγματικότητα στην Ελλάδα το διαψεύδει. Ένας σοβαρός παράγοντας είναι η αστυνομική αυθαιρεσία, αυτά τα φαινόμενα, δηλαδή, βίας που μένουν και ατιμώρητα. Ανέφερα στην πρωτολογία μου για την κουλτούρα ατιμωρησίας κ.λπ.
Ακούστε λίγο, μετά τον Μοχάμεντ Καμράν, που βρέθηκε νεκρός και γεμάτος σημάδια ακραίας κακοποίησης στο Αστυνομικό Τμήμα Αγίου Παντελεήμονα, ακολουθεί ο πυροβολισμός του εικοσάχρονου Σύριου. Στην Κρήτη το 2023 ο Κώστας Μανιουδάκης, χάνει τη ζωή του μετά από ξυλοδαρμό, κατά τη διάρκεια αστυνομικού ελέγχου. Συγχρόνως, η χώρα πλήττεται από μία πανδημία όπλων αστυνομικών που εκπυρσοκροτούν -κατά λάθος- πάνω σε σώματα νεαρών Ρομά: Νίκος Σαμπάνης, Κώστας Φραγκούλης, Χρήστος Μιχαλόπουλος. Και τώρα οι αστυνομικοί εκτέλεσαν στο Άργος αυτό το νέο παιδί, που δεν τους απειλούσε ούτε κατά διάνοια. Αλλά είχαμε και βίαιη καταστολή μέσα στα σπίτια. Στα Σεπόλια η οικογένεια Κατή, στο Κουκάκι η οικογένεια Ινδαρέ ξυλοκοπείται, αθωώνεται, αλλά οι αστυνομικοί δεν λογοδοτούν. 
Αυτό είναι το πιο επικίνδυνο σημείο για τους θεσμούς. Η ατιμωρησία, η ανεπαρκής διερεύνηση, η άρνηση λογοδοσίας της εξουσίας. Και βεβαίως, αν σε κάθε έγκλημα αστυνομικού κάνεις τα στραβά μάτια, ο επόμενος αστυνομικός θα το ξανακάνει.
Σε συνέντευξη τύπου ο Κυβερνητικός Εκπρόσωπος αρνήθηκε να απαντήσει σε ερώτηση δημοσιογράφου για το εάν οι δύο αστυνομικοί που ξυλοκόπησαν τον Βασίλη Μάγγο, ο οποίος και απεβίωσε, έχουν όπλο και είναι ακόμα στο Σώμα. Δεν απάντησε αν και οι δύο αστυνομικοί που κατηγορούνται για ανθρωποκτονία στην υπόθεση Μανιουδάκη βρίσκονται ακόμα στην Αστυνομία. Αστυνομικοί που κατηγορούνται για πολύ σοβαρά εγκλήματα, συνεχίζουν κανονικά τη ζωή τους σαν να μη συνέβη τίποτα. Λειτουργούν ως ανεξέλεγκτοι «σερίφηδες», δολοφονούν νέα παιδιά και ξέρουν ότι το πολύ-πολύ να καταδικαστούν κάποτε με αναστολή. Αυτά είναι, όμως, τα αποτελέσματα του κυβερνητικού δόγματος «τάξη και ασφάλεια».
Το αίτημα δε Υπουργών -γιατί αναφερθήκατε σε κανόνες εμπλοκής και Βουλευτών- να αλλάξουν οι κανόνες εμπλοκής, δείχνει πως η Κυβέρνηση της Νέας Δημοκρατίας θέλει όξυνση της αστυνομικής αυθαιρεσίας, με κίνδυνο, βεβαίως, να χαθούν πολλές ζωές από τις σφαίρες της Αστυνομίας.
Εκτός, όμως, από την ακραία ρητορική κορυφαίων Υπουργών περί τάξης και ασφάλειας -τα ακούμε κάθε μέρα-, έχουμε και τον Δήμαρχο του Άργους και Μυκηνών, ο οποίος είναι και μέλος της πολιτικής επιτροπής της Νέας Δημοκρατίας, τον Ιωάννη Μαλτέζο. Με μία κατάπτυστη δήλωση, μισαναπηρική -αντέδρασε και ο κόσμος, το Αναπηρικό Κίνημα- έριξε το φταίξιμο στον δολοφονημένο και στη μητέρα του και έσπευσε να προσφέρει την απόλυτη και ειλικρινή του στήριξη στους δύο αστυνομικούς που έχουν ήδη προφυλακιστεί, αμφισβητώντας, βέβαια, ευθέως την κρίση της δικαιοσύνης.
Εδώ η Νέα Δημοκρατία θέλω να απαντήσει εάν συντάσσεται με τις δηλώσεις του Δημάρχου και αν όχι, αν πρέπει να τον διαγράψει.
(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)
Κύριε Υπουργέ, ζούμε σε μια δικαιοκρατούμενη, φιλελεύθερη δημοκρατία που η ανθρώπινη ζωή έχει υπέρτατη αξία και ο φόνος, ειδικά η εκδικητική χρήση φονικού όπλου είναι το χειρότερο έγκλημα με τη μεγαλύτερη απαξία και πάντως πολύ σοβαρότερο από το να μην σταματήσει κάποιος σε έναν αστυνομικό έλεγχο.
Δεν έχετε σκοπό να εκδημοκρατίσετε τα Σώματα Ασφαλείας, ούτε να θέσετε στην εκπαίδευση των αστυνομικών στο επίκεντρο τα ανθρώπινα δικαιώματα, ούτε λόγος για διάλυσης των μονάδων πιστολέρο, ούτε καν κάμερες και αριθμοί ταυτοποίησης στα γιλέκα των αστυνομικών.
Προχθές έγινε μια μεγαλειώδη συγκέντρωση με αφορμή αυτό το γεγονός...
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Πέρκα.
Ορίστε, κύριε Υπουργέ, έχετε τον λόγο για τη δευτερολογία σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κυρία Πέρκα, η Αστυνομία δρα και είναι υποχρεωμένη πάντοτε σύμφωνα με το Σύνταγμα και τους νόμους του κράτους και η συντριπτική πλειοψηφία των αστυνομικών δρα με αυτόν τον τρόπο. Κατά κανόνα το πράττει και το τηρεί. Σκοπός της είναι η προστασία της ζωής και της περιουσίας όλων των πολιτών. Όλων των πολιτών.
Οι αστυνομικοί στο εν λόγω περιστατικό -επαναλαμβάνω- δεν λειτούργησαν νόμιμα και θεσμικά, δεν λειτούργησαν όπως έπρεπε. Δεν έπρεπε να τραβήξουν όπλο και να πυροβολήσουν, σε καμία περίπτωση! Υπάρχουν συγκεκριμένοι κανόνες εμπλοκής και οι διατάξεις για τη χρήση του όπλου είναι ξεκάθαρες, όπως προβλέπονται στον νόμο του 2003 και όπως διδάσκονται να το κάνουν όλοι οι αστυνομικοί.
Καθημερινά πραγματοποιούνται δεκάδες, εκατοντάδες διώξεις σε όλη τη χώρα. Εκατοντάδες διώξεις. Ακολουθούν τα περιπολικά, μπροστά κάποιος που διώκεται. Δεν ακούμε πυροβολισμούς, δεν έχουμε σκοτωμούς. Καθημερινά γίνονται εκατοντάδες διώξεις, εκατοντάδες διώξεις. Δεν υπάρχει αμφιβολία σε αυτό. Προέχει πάντα η ανθρώπινη ζωή. Κανένας δεν τους λέει «πυροβολήστε». «Την ανθρώπινη ζωή, σεβαστείτε», αυτό είναι το άλφα και το ωμέγα για όλους μας. Και εδώ νομίζω ότι δεν υπάρχει αντίθετη άποψη και διαφωνία από κανέναν σοβαρό άνθρωπο και από πουθενά. Προέχει πάντα η ανθρώπινη ζωή, το λέω και πάλι. Η συγκεκριμένη ενέργεια δεν θα έπρεπε να έχει συμβεί. 
Για κάθε αξιόποινη συμπεριφορά αστυνομικού, αυτοί συλλαμβάνονται, οδηγούνται στη δικαιοσύνη και τους επιβάλλονται οι προβλεπόμενες πειθαρχικές και ποινικές διώξεις. Ενημερώνεται πάντοτε ο Εισαγγελέας και ο Συνήγορος του Πολίτη. 
ΘΕΟΠΙΣΤΗ (ΠΕΤΗ) ΠΕΡΚΑ: Είναι ακόμη στο Σώμα.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ενημερώνονται όλες οι αρχές που πρέπει να ενημερωθούν. Και, όποτε καταγγέλλεται οιαδήποτε παρανομία, επιβάλλονται οι προβλεπόμενες κυρώσεις. Η πολιτική και η φυσική ηγεσία του Σώματος είναι ξεκάθαρες σε αυτό. Δεν χαρίζονται, δεν καλύπτουν και δεν συγκαλύπτουν κανέναν και για τίποτα ποτέ. Σας το λέμε ξεκάθαρα, η σημερινή πολιτική ηγεσία έχει αυτή την ξεκάθαρη θέση. 
Έτσι και στη συγκεκριμένη περίπτωση, οι αστυνομικοί συνελήφθησαν, προφυλακίστηκαν και τέθηκαν σε διαθεσιμότητα. Τώρα τον λόγο έχει η δικαιοσύνη. Περιμένουμε και είμαστε βέβαιοι για την ετυμηγορία της, την οποία θα σεβαστούμε και όλοι σεβόμαστε και πρέπει να σεβόμαστε σε ένα κράτος δικαίου και σε μια δημοκρατία. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Πριν προχωρήσουμε στην επόμενη επίκαιρη ερώτηση, να κάνω μια ανακοίνωση στο Σώμα. 
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Μιλτιάδης Ζαμπάρας με την από 16 Ιουλίου 2026 επιστολή του προς τον Πρόεδρο της Βουλής, μας γνωστοποιεί την ανεξαρτητοποίησή του από την Κοινοβουλευτική Ομάδα «ΣΥΡΙΖΑ - Προοδευτική Συμμαχία».
Η προαναφερθείσα επιστολή κατατίθεται στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Αθανάσιος Μπούρας): Με την ευκαιρία αυτή, να καλωσορίσουμε και τη νέα συνάδελφο, την κ. Κοροβέση από την Ανατολική Αττική, την οποία και εγώ, πριν χωριστεί σε Ανατολική και Δυτική, για πολλά πολλά χρόνια υπηρέτησα ως Βουλευτής. 
ΜΥΡΤΩ ΚΟΡΟΒΕΣΗ: Ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Προχωράμε στη δεύτερη με αριθμό 1210/13-7-2026 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ» κ. Αλεξάνδρου Καζαμία προς τον Υπουργό Προστασίας του Πολίτη με θέμα: «Δολοφονική αστυνομική βία και ρατσισμός οδήγησαν στον θάνατο ενός νέου με Αναπηρία-Αυτισμό στο Άργος».    
Κύριε συνάδελφε, κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Υφυπουργέ, άκουσα προηγουμένως τις απαντήσεις σας στην κ. Πέρκα για το ίδιο θέμα, για το οποίο σας έθεσα και εγώ επίκαιρη ερώτηση, συγκεκριμένα, για τον θάνατο του εικοσάχρονου στην περιοχή του Άργους μετά από καταδίωξη αστυνομικών. Πραγματικά, θυμήθηκα τη θεωρία του «ανθρώπινου λάθους» που είχε αναπτύξει η Κυβέρνηση -και μάλλον συνεχίζει να υποστηρίζει- σε σχέση με το έγκλημα των Τεμπών. Είδατε πού κατέληξε αυτή η θεωρία.
Και εσείς ήρθατε εδώ και η απάντησή σας στηρίχθηκε εξολοκλήρου στο γεγονός ότι οι αστυνομικοί αυτοί υπερέβαλαν, ξεπέρασαν τα όρια, ότι κανείς δεν τους λέει να πυροβολούν και ότι τελικά έγινε το λάθος. Είναι ιδιαιτέρως προβληματική αυτή η προσέγγιση. 
Έχουμε, κατ' αρχάς, μία τάση. Έχουμε διαρκείς περιπτώσεις θανάτων νέων ανθρώπων. Έχουμε την περίπτωση του Σαμπάνη το '21. Έχουμε την περίπτωση του Φραγκούλη το '22, ενός δεκαεξάχρονου παιδιού. Έχουμε την περίπτωση του Μιχαλόπουλου το '23, ενός δεκαεπτάχρονου παιδιού. Έχουμε την περίπτωση του Μανιουδάκη στα Χανιά, πενήντα οκτώ ετών. Όλοι αυτοί είναι θύματα αστυνομικής βίας. Είναι και περισσότεροι. Δεν μπορεί να υπάρχει η τάση και να μιλάμε για λάθος. Υπάρχει εδώ ένα θεσμικό πρόβλημα, απέναντι στο οποίο εθελοτυφλείτε.
Δίπλα μου κάθεται κάθε μέρα η νονά του Αλέξανδρου Γρηγορόπουλου, η Βουλευτής μας, η Έλλη Ρούσσου. Θυμάστε πολύ καλά την περίπτωση της δολοφονίας του Αλέξανδρου Γρηγορόπουλου, για την οποία ξεσηκώθηκε όλη η χώρα για μήνες και μέχρι τώρα δεν έχει ξεχαστεί. Με τη στάση σας τροφοδοτείτε τέτοιες εξελίξεις και τέτοιες αυθαιρεσίες από την πλευρά της Αστυνομίας.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επίσης, πρόσεξα ότι δεν αναφερθήκατε καθόλου στον ρατσισμό. Ο ρατσισμός δεν είναι λάθος, είναι μια κουλτούρα, είναι ένα θεσμικό φαινόμενο το οποίο διαχέεται στην Ελληνική Αστυνομία. Ακούσατε το βίντεο των αστυνομικών που καταδίωκαν τον άτυχο εικοσάχρονο Θοδωρή; Είπαν: «Ήρεμα. Είναι κάτω ο Τουρκάλας. Καλέστε ασθενοφόρο». Γιατί «Τουρκάλας», κύριε Υπουργέ; Κύριε Υφυπουργέ, γιατί «Τουρκάλας»; Γιατί να λέγονται τέτοια πράγματα; Από πού προέρχονται αυτές οι εκφράσεις; Πώς νομιμοποιούνται αυτές οι εκφράσεις;
Θα έπρεπε -και περιμένω να μας πείτε στην απάντησή σας- να έχετε λάβει προληπτικά μέτρα, ειδική εκπαίδευση και νομικές ενέργειες, ώστε να σταματήσετε τα φαινόμενα αυθαιρεσίας και αστυνομικής βίας. Έχουμε να κάνουμε με ένα δομικό φαινόμενο. Αναγνωρίστε το και κάντε κάτι.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία. 
Κύριε Υπουργέ, ο λόγος σε εσάς για την απάντησή σας.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Θέλω και πάλι, κύριε Πρόεδρε, να εκφράσω τη λύπη μας και την αποδοκιμασία μας για το γεγονός. Η πολιτική ηγεσία του Υπουργείου Προστασίας του Πολίτη αποδοκίμασε την πράξη από την πρώτη στιγμή και με τον πιο ξεκάθαρο τρόπο. Οι αστυνομικοί δεν τήρησαν τον νόμο και τους κανόνες που ισχύουν για τη χρήση των όπλων. 
Σύμφωνα με την ανακοίνωση του Αρχηγείου της Αστυνομίας, το θύμα δεν συμμορφώθηκε στα σήματα στάσης των αστυνομικών, ανέπτυξε ταχύτητα και επιχείρησε να εμβολίσει τους αστυνομικούς. Ακολούθησε επικίνδυνη καταδίωξη, και το θύμα κινήθηκε με επικίνδυνο τρόπο. Επιχείρησε να διαφύγει. 
Δεν έπρεπε να υπάρξει χρήση όπλου και τραυματισμός, μάλιστα από δύο έμπειρους αστυνομικούς, οι οποίοι είχαν πάνω από είκοσι χρόνια υπηρεσίας ο καθένας. Ο Εισαγγελέας ενημερώθηκε άμεσα. Οι δύο αστυνομικοί συνελήφθησαν εντός των ορίων του αυτοφώρου, χωρίς να περάσει το παραμικρό χρονικό διάστημα. Ασκήθηκε ποινική δίωξη. Είχε την υπόθεση στα χέρια του ο Εισαγγελέας πλέον, η δικαιοσύνη. Διατάχθηκε άμεσα Ένορκη Διοικητική Εξέταση από το Αρχηγείο. Το πόρισμα αυτής διαβιβάζεται άμεσα στον Συνήγορο του Πολίτη, και δεν νομίζω να αμφιβάλλει κανείς για την αξιοπιστία της Αρχής αυτής. Οι αστυνομικοί προφυλακίστηκαν, τέθηκαν σε διαθεσιμότητα και τον λόγο έχει πλέον η δικαιοσύνη. 
Υπάρχει ξεκάθαρη νομοθεσία του 2003, η οποία προβλέπει και διδάσκεται στις Σχολές της Αστυνομίας το πότε ο αστυνομικός κάνει χρήση του όπλου του, πώς συμπεριφέρεται, πώς αμύνεται και ποιοι είναι οι κανόνες της όποιας εμπλοκής. Δεν τηρήθηκαν. Είμαστε ξεκάθαροι. Θα υποστούν τις συνέπειες. Επαναλαμβάνω, η δικαιοσύνη έχει τον λόγο.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κύριε Υφυπουργέ, επιδίδεστε σε μια περιπτωσιολογία. Αυτό που έγινε στο Άργος δεν είναι μεμονωμένη περίπτωση. 
Δεύτερον, έχετε μια προσέγγιση στο θέμα η οποία ενθαρρύνει την ατιμωρησία. Αντιμετωπίστε το θέμα του δομικού ρατσισμού, για το οποίο δεν απαντάτε. Δεν άκουσα κουβέντα για αυτό που σας είπα, ότι τον είπε «Τουρκάλα». Γιατί; Από πού προκύπτουν αυτά τα φαινόμενα; Ενδιαφερθήκατε ποτέ;
Οι ΟΠΚΕ, οι Ομάδες Πρόληψης Εγκλήματος -έτσι λέγονται, αλλά απ’ ό,τι φαίνεται, θέλετε να τις εκθρέψετε και να τις κάνετε ομάδες πρόκλησης εγκλήματος-   θα έπρεπε να έχουν ειδική εκπαίδευση κατά του ρατσισμού. Φαίνεται πως δεν έχουν. Είναι διάχυτος ο ρατσισμός στην ΕΛΑΣ. Και αυτό το ξέρετε και κάνετε πως έχουμε μια μεμονωμένη περίπτωση λάθους. 
Ο κ. Χρυσοχοΐδης μίλησε για υπερβολή. Αλήθεια, υπερβολή ήταν αυτό; Γιατί υπερβολή είναι ότι κάνεις κάτι σωστό. Στην απάντησή σας πάλι το υπονοήσατε, ότι υπήρξε μία συνθήκη που δικαιολογούσε, αλλά ξέφυγε από τον έλεγχο. Δεν είναι έτσι. Δεν είναι υπερβολή. Δεν είναι ότι οι αστυνομικοί αυτοί, με βάση τα δεδομένα, ακολουθούσαν μία ορθή προσέγγιση και τους ξέφυγε η κατάσταση στο τέλος. Από την αρχή υπάρχει λάθος. Υπάρχει αστυνομική βία, αυθαιρεσία και από την ηγεσία του Υπουργείου μια κουλτούρα ατιμωρησίας και συμπαράστασης. 
Σας είπαμε να καταδικάσετε και τον Δήμαρχο Άργους που πρόσκειται στη Νέα Δημοκρατία και δεν ανοίγετε το στόμα σας. Γιατί; Γιατί θέλετε να λέγονται και αυτά, ότι οι αστυνομικοί είναι οικογενειάρχες -έτσι είπε ο Δήμαρχος- και δεν πρέπει να πάψουμε να τους στηρίζουμε. Αυτά είναι εντάξει με την ηγεσία του Υπουργείου. Θα πρέπει να τα καταδικάσει ευθαρσώς. Και όμως, δεν το κάνετε. 
Έπειτα έχετε μία αντίληψη ότι η δικαιοσύνη θα λύσει τα προβλήματα. Αλήθεια; Πρέπει να υπάρχουν προληπτικές διοικητικές αποφάσεις. Έχετε ευθύνη. Δεν μπορεί να σκοτώνονται τα νέα παιδιά δεκαέξι, δεκαεπτά, δεκαοκτώ χρόνων από αστυνομική βία και αυθαιρεσία και εσείς να λέτε ότι θα επιληφθεί του θέματος η δικαιοσύνη. Η δικαιοσύνη έρχεται κατόπιν εορτής, μετά την καταστροφή. Εσείς είστε Κυβέρνηση. Πρέπει να αποφύγετε την καταστροφή, όχι να πλένετε τα χέρια και να λέτε ότι έγινε λάθος. Πού ξέρετε εσείς ότι έγινε μόνο λάθος; Ξέρετε αν αυτοί οι αστυνομικοί ήταν κατάλληλοι; Γιατί μπορεί και να μην ήταν κατάλληλοι. Και θα έπρεπε αυτό να διερευνηθεί. Ξέρετε αν υπάρχει μια ολόκληρη κουλτούρα από πίσω μέσα στο Σώμα, η οποία τροφοδοτεί αυτές τις αυθαιρεσίες και τις ακρότητες και τον ρατσισμό; Είκοσι μία σφαίρες φαίνεται πως πυροβολήθηκαν. Γιατί; Λάθος είναι αυτό ή υπάρχει μια κουλτούρα που αιτιολογεί την κατάχρηση της βίας και του όπλου από τους αστυνομικούς; Αυτά θα έπρεπε να σας προβληματίζουν και να μην έρχεστε εδώ στη Βουλή και να μας λέτε ότι τα καταδικάζουμε και ότι θα επιληφθεί η δικαιοσύνη και λυπούμαστε πάρα πολύ. 
Δεν φτάνει η λύπη σας. Έχετε ευθύνη. Και δεν αναλαμβάνετε αυτή την ευθύνη. Έχετε ευθύνη απέναντι στην κοινωνία. Η κοινωνία περιμένει η αστυνομία να την προστατεύει και όχι να σκοτώνει τα παιδιά της. Οι διαδηλωτές βγαίνουν στους δρόμους, στα Προπύλαια προχθές, στο Άργος -και ποιος ξέρει τι άλλες κινητοποιήσεις πρόκειται να γίνουν- και μιλάνε για ένα κράτος που σκοτώνει τα παιδιά του. Γιατί είστε μέρος αυτού του κράτους; Γιατί προεδρεύετε σε μία Κυβέρνηση και σε ένα Υπουργείο το οποίο προκαλεί θανάτους; 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Καζαμία. 
Κύριε Υπουργέ, έχετε τον λόγο για τη δευτερολογία σας. 
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε. 
Κύριε Βουλευτά, το επαναλαμβάνω να το ακούσει όλος ο κόσμος. Από την πρώτη στιγμή, η πολιτική ηγεσία του Υπουργείου Προστασίας του Πολίτη αποδοκίμασε -και αποδοκιμάζει- με ξεκάθαρο τρόπο την πράξη των δύο αστυνομικών. Δεν ενθαρρύνει -και αυτό δεν το υπονόησε ούτε με πράξεις της ούτε με τίποτε, ποτέ, μα, ποτέ- έκνομες ενέργειες. Είναι ένα εξαιρετικά λυπηρό γεγονός για όλη την αστυνομία, για όλο το Σώμα. Οι δύο αστυνομικοί παραβίασαν τον νόμο και τους κανόνες χρήσης των όπλων. Ξεκάθαρα πράγματα. 
Κάθε μέρα, σημειώνονται δεκάδες καταδιώξεις. Πού επαναλαμβάνονται τα κρούσματα δολοφονικής βίας; Τόσες διώξεις γίνονται. Αν γινόταν αυτά που λέτε,  θα έπρεπε να έχουμε σκοτωμούς κάθε μέρα. Κάθε μέρα, γίνονται δεκάδες διώξεις. Μην υπερβάλλουμε. Λυπούμαστε. Ήταν κακό αυτό που έγινε. Όμως, μην τσουβαλιάζουμε όλη την Αστυνομία. 
Πού βλέπετε τον θεσμικό -το γράφετε και στην ερώτησή σας- ρατσισμό; Δεν είναι ρατσιστές οι αστυνομικοί. Εξήντα χιλιάδες άνθρωποι είναι ρατσιστές στην κοινωνία μας, στο Σώμα της Ελληνικής Αστυνομίας; Διώκουν τον ρατσισμό. Όταν καταγγέλλεται τον διώκουν. Και η νομοθεσία μας είναι πολύ αυστηρή, όταν καταγγέλλεται κάτι τέτοιο. Κι έχουμε πολλές περιπτώσεις και πολλούς που έχουν οδηγηθεί στις φυλακές, γιατί κάποιοι αστυνομικοί τους συνέλαβαν. Τους καταδίωξαν, τους συνέλαβαν, πήγαν στη δικαιοσύνη. Από τη δικαιοσύνη περιμένουμε, κύριε Καζαμία, να αποφασίσει. Ποιος θα επιβάλει δικαιοσύνη; Εγώ; Εσείς; Ο τρίτος; Αυτή είναι δουλειά της δικαιοσύνης. Μην λέμε κουβέντες που θίγουν τον θεσμό, που κλονίζουν την εμπιστοσύνη της κοινωνίας μας στη δικαιοσύνη. Αν πέσει αυτός ο θεσμός, αν κλονιστεί στην κοινωνία μας αυτός ο θεσμός, τότε κλονίζεται η δημοκρατία μας. 
Δεν επαναλαμβάνονται κρούσματα βίας καθημερινά με τόσες διώξεις που γίνονται. Η συντριπτική πλειοψηφία των αστυνομικών μας εργάζεται σκληρά και σύμφωνα με τους νόμους και με το Σύνταγμα. Όποιοι -επαναλαμβάνω- αστυνομικοί παρανομούν ή ενεργούν για οτιδήποτε αντίθετα προς τους νόμους υφίστανται τις συνέπειες, πειθαρχικές και ποινικές, και οδηγούνται στη δικαιοσύνη. Γι’ αυτήν την υπόθεση -επαναλαμβάνω- έχει η δικαιοσύνη τον λόγο.
Μία κακιά και καταδικαστέα πράξη δεν πρέπει να ακυρώνει το έργο και την προσφορά στην κοινωνία και τις επιτυχίες των αστυνομικών μας. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε, κύριε Υπουργέ. 
Στη συνέχεια, θα συζητηθεί η πέμπτη με αριθμό 209/13-7-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. Πλεύση Ελευθερίας κυρίας Γεωργίας (Τζώρτζιας) Κεφαλά προς την Υπουργό Εργασίας και Κοινωνικής Ασφάλισης με θέμα: «Θεσμική κατοχύρωση της εργασίας στις ψηφιακές πλατφόρμες και προστασία των αυτοαπασχολούμενων διανομέων».
Όπως ήδη έχω προαναφέρει, στην επίκαιρη ερώτηση θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης. 
Κυρία Κεφαλά, έχετε τον λόγο για την πρωτολογία σας. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Καλημέρα σε όλους. 
Αν και πιστεύω ότι δεν θα είναι και πολύ καλή η μέρα για τους ανθρώπους που είναι έξω στον δρόμο με καύσωνα και προσπαθούν να κάνουν τη δουλειά τους μέσα σε μία έλλειψη θεσμικού πλαισίου, την οποία εδώ και τέσσερα χρόνια εξακολουθείτε να στηρίζετε και να έχετε τους ανθρώπους αυτούς σε μία επισφαλή συνθήκη εργασίας. Και δεν κινδυνεύουν, φυσικά, μόνο τα εργασιακά τους δικαιώματα, αλλά κινδυνεύει και η ίδια τους τη ζωή έξω στο δρόμο. 
Μιλάμε τώρα για πάνω από είκοσι χιλιάδες ανθρώπους που ουσιαστικά κάνουν αυτή τη δουλειά και ζητάνε αυτά τα τέσσερα χρόνια -γιατί τα σωματεία τους από την Αχαΐα, τη Θεσσαλονίκη, την Αττική έχουν στείλει επιστολές, ακόμα και στον ίδιο τον Πρωθυπουργό- τα αυτονόητα, δηλαδή, θεσμοθέτηση επαγγελματικού πλαισίου, έκδοση κάρτας οδηγού, διανομέα, δημιουργία ΚΑΔ, που δεν υπάρχει, και πολλά άλλα. 
Η ερώτησή μας, όμως, κύριε Υφυπουργέ, είναι η εξής: Γιατί ενώ έχουμε την Ευρωπαϊκή Οδηγία 2024/2831 για τη βελτίωση των συνθηκών εργασίας στις πλατφόρμες και στις 12 Ιουνίου 2026 η 114η Σύνοδος της Διεθνούς Διάσκεψης Εργασίας στη Γενεύη υιοθέτησε τη νέα Σύμβαση 193 της ΔΟΕ, η οποία θέτει ως θεμελιώδη προτεραιότητα την αξιοπρεπή εργασία στην οικονομία των πλατφορμών, εσείς δεν έχετε κάνει κάτι, ώστε πραγματικά να φέρετε το αυτονόητο στις ζωές και στις εργασίες αυτών των ανθρώπων;

Νομίζω ότι δεν υπάρχουν πια δικαιολογίες. Ρωτώ συγκεκριμένα πράγματα: Ποιο είναι το ακριβές χρονοδιάγραμμα για την πλήρη ενσωμάτωση της Οδηγίας αυτής, όπως και για την προσαρμογή της ελληνικής νομοθεσίας στη νέα Σύμβαση 193; Θα θέλαμε να μας πείτε άμεσα για τη θέσπιση ολοκληρωμένου πλαισίου -οι άνθρωποι αγωνιούν και το ζητούν- για την επαγγελματική τους αναγνώριση και την αλγοριθμική διαφάνεια, καθώς ο αλγόριθμος είναι το αόρατο αφεντικό στους ανθρώπους αυτούς, τους αξιολογεί και τους επιβραβεύει ή τους τιμωρεί. Μια εντελώς απαράδεκτη συνθήκη.
Αναμένω, λοιπόν, την τοποθέτησή σας με σαφήνεια και συγκεκριμένες δεσμεύσεις, κύριε Υφυπουργέ. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κεφαλά. 
Κύριε Υπουργέ, έχετε τον λόγο για την απάντησή σας.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε. 
Κυρία συνάδελφε, έχουμε συζητήσει πάρα πολλές φορές σχετική ερώτηση και με άλλους συναδέλφους. Έχω δώσει απαντήσεις, θα το κάνω και τώρα. 
Μιας και μιλάτε για θερμική καταπόνηση, ξέρετε, είμαστε η μόνη καινοτόμα Κυβέρνηση στην Ευρώπη. Γιατί, όπως ξέρετε, αυτή τη στιγμή υπάρχει ένα τεράστιο πρόβλημα στην Ευρώπη με χιλιάδες νεκρούς, επειδή ακριβώς, όπως καταλαβαίνουμε, είναι δύσκολο να αντιμετωπίσουν μια τόσο δύσκολη κατάσταση. Η Ελλάδα όμως, όπως και οι ίδιοι οι Υπουργοί πιστοποιούν και ειδικά ο Υπουργός της Γαλλίας το έχει αναφέρει, καινοτομεί σε αυτό το θέμα. Μόνο πέρυσι, για να ξέρετε, κάναμε δεκατρείς φορές παύση εργασιών, σε συνεργασία με το Υπουργείο Κλιματικής Αλλαγής, ώστε να μην εκτίθενται σε κίνδυνο αυτοί οι άνθρωποι, όσοι δουλεύουν σε εξωτερικούς χώρους και εξωτερικές εργασίες. Να θυμίσω ότι καμία κυβέρνηση στο παρελθόν δεν το είχε κάνει αυτό, ακόμη και αν ήταν από την Κεντροαριστερά. Βεβαίως αναφερόμαστε στην Κεντροαριστερά γιατί έχουν υπό μία έννοια -έτσι λένε τουλάχιστον- μια περισσότερη ευαισθησία. Δεν την είχαμε δει ποτέ αυτή την ευαισθησία. Τώρα το κάναμε πράξη. Για να ξέρουμε και τι λέμε. Δηλαδή, για εμάς αποτελεί τεράστια προτεραιότητα η υγεία και η ασφάλεια των εργαζομένων, γι’ αυτό και προβαίνουμε σε ρυθμίσεις και έχουμε ένα νομοθετικό πλαίσιο αρκετά ισχυρό για να αντιμετωπίσουμε αυτές τις ακραίες συνθήκες της κλιματικής αλλαγής και του καύσωνα. 
Θα προσπαθήσω πολύ γρήγορα να απαντήσω στην ερώτησή σας. Θα ξεκινήσω από το πρώτο το οποίο ρωτάτε. Προφανώς, δεν περιμέναμε αυτή την Οδηγία -η οποία είναι τώρα στη φάση ενσωμάτωσης και θα σας πω ακριβώς πού βρισκόμαστε- για να προχωρήσουμε στο νομοθετικό πλαίσιο. Πάλι και σε αυτό είναι καινοτόμα η χώρα μας στην Ευρώπη. Θα σας εξηγήσω τι ακριβώς προβλέπει ήδη από τον νόμο του Κωστή Χατζηδάκη του 2021.
Όσον αφορά την Οδηγία 2831 του 2024 -όπως είπατε σωστά- έχει συγκροτηθεί η ομάδα εργασίας από τον Ιούλιο του 2025. Είμαστε από τις πρώτες χώρες της Ευρώπης που ξεκινήσαμε την ενσωμάτωση. Συνεδριάζει σε τακτά χρονικά διαστήματα. Είμαστε εντός του προβλεπόμενου από την Οδηγία χρονοδιαγράμματος, γιατί εδώ πρέπει να γίνει και μια δουλειά από τις ομάδες οι οποίες και παρακολουθούν τις εξελίξεις σε επίπεδο Ευρωπαϊκής Ένωσης, γιατί υπάρχουν συγκεκριμένα θεματικά εργαστήρια τα οποία γίνονται σε όλη την Ευρώπη. Τα οργανώνει η Ευρωπαϊκή Επιτροπή. Το τελευταίο εργαστήριο θα λάβει χώρα τον Οκτώβριο του 2026. Οπότε είμαστε σε φάση ενσωμάτωσης. Και, όπως είπα και πριν, για να απαντήσω αμέσως στο ερώτημά σας, είμαστε από τις πρώτες χώρες που το έχουμε κάνει και προφανώς προχωράει η διαδικασία της ενσωμάτωσης.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Αυτό που σας είπα για τις πλατφόρμες διανομής το αντιμετωπίσαμε νομοθετικά με τον νόμο 4808/2021, όπου έχουμε εισάγει ρυθμίσεις πριν την έκδοση της ευρωπαϊκής Οδηγίας, προφανώς διευρύνοντας τα δικαιώματα υπέρ των εργαζομένων, χωρίς καμία απολύτως υποχώρηση σε ήδη κατοχυρωμένα δικαιώματα. Και επειδή το αναφέρετε -μάλλον θα έχω τον χρόνο, κύριε Πρόεδρε, να τα πω και στη συνέχεια, όσα προλάβω βεβαίως, γιατί είναι αρκετά-, το έχουμε πει με την Υπουργό, επειδή το πλαίσιο υπάρχει, και θα το αναλύσω και θα το εξειδικεύσω. Υπάρχει όμως και ο αριθμός 1555 για τις όποιες καταγγελίες γίνονται -και προφανώς αυτό θέλουμε να το κάνουμε-, αν υπάρχουν παράνομες πρακτικές από τους εργοδότες. Να σας πω μόνο ότι το 2025 έχουν διενεργηθεί συνολικά χίλιοι τετρακόσιοι τριάντα πέντε έλεγχοι σε επιχειρήσεις που απασχολούν διανομείς σε εστίαση, υπηρεσίες κούριερ, χονδρικό, λιανικό εμπόριο. Ελέγχθηκαν δύο χιλιάδες εβδομήντα εργαζόμενοι. Διαπιστώθηκε ότι από συνολικά εκατόν τριάντα έξι εργαζόμενες οι μεν πέντε θίγονται από τη μη καταβολή της πρόσθετης αποζημίωσης 15% -η γνωστή αποζημίωση- και οι υπόλοιπες εκατόν τριάντα μία από άλλες παραβάσεις των διατάξεων της εργατικής νομοθεσίας. Έχουν επιβληθεί διοικητικά πρόστιμα ύψους 604.750 ευρώ. 
Θέλω να πω ότι εξαιρετικά κρίσιμο είναι να γίνονται καταγγελίες. 
ΠΡΟΕΔΡΕΥΩΝ (Αθανάσιος Μπούρας): Κύριε Υπουργέ, δεν ακούγεστε. Θα πείτε τα υπόλοιπα στη δευτερολογία σας. 
Κύριε Κεφαλά, έχετε τον λόγο για τη δευτερολογία σας. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Να πούμε πρώτα τα αυτονόητα, μιας και ξεκινήσατε από αυτά, κύριε Καραγκούνη, ότι φυσικά δεν πρωτοπορεί η Κυβέρνηση στη θερμική, όπως λέτε, αντιμετώπιση για τους εργαζόμενους, διότι τώρα έχουμε κλιματική κρίση, φυσικά τώρα πρέπει να πάρουμε κάποια μέτρα. Αυτό το πράγμα εννοείται, είναι αυτονόητο, αλλά λέτε πολλά αυτονόητα ως πρωτοπορίες.
Να συνεχίσω όμως και να πω ότι αυτά τα οποία λέτε ότι κάνετε, τα κάνετε από το 2022 και έχετε κάνει αυτούς τους ανθρώπους μπαλάκι, το συνηθισμένο μπαλάκι της ευθύνης το οποίο πηγαίνει από το Υπουργείο Μεταφορών στο Υπουργείο Εργασίας. Άκρη δεν έχουν βγάλει εδώ και τέσσερα χρόνια. Μιλάμε τώρα για ανθρώπους -για να σας δώσουμε κάποια στοιχεία- στους οποίους στηρίζεται τουλάχιστον το 0,1% του ΑΕΠ της χώρας. Τι σημαίνει αυτό; Η εστίαση είναι στα 9 δισ., τα σουπερμάρκετ είναι στα 100 δισ. και οι άνθρωποι αυτοί, αυτή τη στιγμή, βγάζουν 220 εκατομμύρια ευρώ σαν τζίρο στη χώρα μας και εξακολουθούν να δουλεύουν με αυτές τις απαράδεκτες συνθήκες ως αόρατοι. Γιατί συμβαίνει αυτό; Γιατί υπάρχουν συνέχεια κυβερνητικοί ανασχηματισμοί, συνέχεια φεύγουν άνθρωποι από τις καρέκλες τους, με αποτέλεσμα να μη συνεχίζονται οι πολιτικές τους, αλλά βέβαια και επειδή δεν θέλετε να δυσαρεστήσετε τις πλατφόρμες και τα μεγάλα συμφέροντα -το ξέρουμε και αυτό. 
Πρέπει όμως να τους δείτε τους ανθρώπους, γιατί μιλάμε για έναν οικονομικό στραγγαλισμό που έχει να κάνει με το σωματείο της Θεσσαλονίκης, να πούμε για παράδειγμα, που σας ζητά το αυτονόητο. Ποιο είναι το αυτονόητο; Να σταματήσει η φορολογική αδικία. Πόσο δύσκολο είναι να το κάνετε αυτό; Απαιτείται τροποποίηση του κώδικα, ώστε να παρέχεται δικαίωμα έκπτωσης του φόρου για την αγορά μοτοσυκλετών, καυσίμων, συντήρησης, όταν αυτά χρησιμοποιούνται αποδεδειγμένα για τη διανομή προϊόντων. 
Οι άνθρωποι αυτοί δεν έχουν ΚΑΔ, κύριε Υπουργέ και έχουμε μία υπόσχεση του Γραμματέα κ. Μηλαπίδη, ο οποίος έχει πει από τον Μάιο στη Θεσσαλονίκη ότι θα συναντηθούν τον Σεπτέμβρη με τη νομοπαρασκευαστική επιτροπή του κ. Καρούζου για δεσμεύσεις από το Υπουργείο Μεταφορών. Για να δούμε, λοιπόν, πόσο μακριά θα την πάτε αυτή την υπόσχεση. Και εγώ θέλω να ρωτήσω κάτι πάρα πολύ συγκεκριμένο: Πότε θα πραγματοποιηθεί αναγκαία, κοινή, πολυμερής συνάντηση ανάμεσα στο Υπουργείο Εργασίας και το Υπουργείο Μεταφορών για να βρείτε λύσεις, κύριε Υφυπουργέ, τις οποίες ακόμα ούτε καν έχετε αγγίξει;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Πρέπει να θεσπίσετε ειδικό ΚΑΔ για τη διανομή, να επιτρέψετε την έκπτωση ΦΠΑ για τα έξοδα κίνησης, να τους υπαγάγετε στη φορολογική κλίμακα των μισθωτών. Γιατί δεν τους έχετε στους μισθωτούς -δεν έχουμε καταλάβει ακόμα-, εφόσον τηρούν όλες τις προϋποθέσεις; Ξεκάθαρη, λοιπόν, νομοθετική ρύθμιση είναι αυτό που ζητάμε, κύριε Υπουργέ, αυτό που ζητάνε οι άνθρωποι. Ξέρουμε ότι δεν έχουν εμπορική δραστηριότητα, δεν έχουν εμπορική ιδιότητα, ούτε διατηρούν επαγγελματική εγκατάσταση άλλη από την κατοικία τους. Βάλτε τους στους μισθωτούς. Γιατί τους έχετε σε αυτή την αόρατη συνθήκη; 
Και επειδή είμαστε μπερδεμένοι πάντα με τον χρόνο, νομίζουμε ότι τελειώνει, αλλά δεν τελειώνει, να πω και το εξής. Ενσωμάτωση της Οδηγίας είπατε ότι κάνετε από το 2025. Γιατί μας παίρνει τόσο πολύ χρόνο αυτή η ενσωμάτωση;
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κυρία Κεφαλά.
Κύριε Υπουργέ, έχετε τον λόγο για τη δευτερολογία σας. 
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε.
Απλώς θα ήθελα να κάνω ένα σχόλιο γι’ αυτό που συζητούσαμε πριν, για την κλιματική αλλαγή και τις ρυθμίσεις τις οποίες έχουμε φέρει, καινοτόμες για την Ευρώπη. Προφανώς καταλαβαίνετε, κυρία συνάδελφε, ότι η κλιματική αλλαγή δεν ήρθε τώρα, δεν πήραμε τώρα μέτρα, τα έχουμε πάρει εδώ και αρκετά χρόνια, γιατί η κλιματική αλλαγή είναι πάρα πάρα πολλά χρόνια. Τώρα ανακαλύπτουν στην Ευρώπη πόσο προβληματικό είναι και είδατε τι χιλιάδες θύματα είχαν. Φανταστείτε -να χτυπήσω ξύλο- να γινόταν κάτι αντίστοιχο εδώ. Δεν θέλω να πω κάτι άλλο. Προφανώς, είμαστε έτοιμοι. Γι’ αυτό έχουμε φέρει αυτές τις ρυθμίσεις που είναι πολύ σημαντικές, για πρώτη φορά για τα δικαιώματα των εργαζομένων -και ευχαριστώ που μου δίνετε αυτή τη δυνατότητα να τα πούμε και σε όσους μας παρακολουθούν και εδώ στους συναδέλφους- διότι και δίνουμε τη δυνατότητα να οργανώνεται καλύτερα ο χρόνος εργασίας, και συστήνουμε τηλεργασία και εξ αποστάσεως εργασία, όταν έχουμε τόσο ακραίες συνθήκες. Και, προσέξτε, δεν το κάνουμε μόνο για τον καύσωνα αυτό. 
Αυτό το έτος κλείσαμε τους εξωτερικούς χώρους και τις εργασίες και βεβαίως, πάντα σε συνεργασία και με τους εργαζομένους που δουλεύουν στις ταχυμεταφορές και σε ακραίες συνθήκες με βροχή. Δεν έχει ξαναγίνει στο παρελθόν. Απλώς το λέω.
Ως προς την εφαρμογή της νομοθεσίας για την υγεία και την ασφάλεια, προφανώς, πραγματοποιούνται στα καταστήματα των επιχειρήσεων -η αλήθεια είναι- όχι στον δρόμο, γιατί δεν εμπίπτει στην αρμοδιότητα της Ανεξάρτητης Αρχής και των Ειδικών Επιθεωρητών. Διότι, όπως αντιλαμβάνεστε, εκεί είναι οι διατάξεις του Κώδικα Οδικής Κυκλοφορίας. Λογικό είναι να υπάρχει η αρμοδιότητα της Αστυνομίας προς αυτή την κατεύθυνση. Πάντα, όμως, μπορούμε να συζητάμε και να βρίσκουμε λύσεις. Εγώ δεν διαφωνώ και καλόπιστα ακούω όλα αυτά τα οποία λέτε.
Να πω, επίσης, ότι ο ν.4808/2021 -που το είπα νωρίτερα- δίνει για πρώτη φορά τα εξής δικαιώματα, που τώρα υπό μια έννοια είναι σε επεξεργασία, να συστήνουν οι εργαζόμενοι συνδικαλιστικές οργανώσεις, να προσέρχονται σε συλλογικές διαπραγματεύσεις, να συνάπτουν συλλογικές συμβάσεις, να απεργούν. Αυτονόητο είναι. Λέμε, όμως, τι καθορίστηκε με τον ν.4808/2021, που είναι εξαιρετικά κρίσιμο να απαιτούν από τις πλατφόρμες με τις οποίες συνεργάζονται στην τήρηση των κανόνων υγιεινής και ασφάλειας για την κάλυψη των δαπανών που σχετίζονται με την παροχή έργου, καύσιμα, προστατευτικό κράνος, έξοδα συντήρησης μεταφορικού μέσου.
Έχουμε θεσπίσει το άρθρο 9 με τον ν.4961/2022, σχετικά με τις αναδυόμενες τεχνολογίες πληροφορικής. Κάθε επιχείρηση του ιδιωτικού τομέα, εφόσον χρησιμοποιεί σύστημα τεχνητής νοημοσύνης το οποίο επηρεάζει οποιαδήποτε διαδικασία λήψης απόφασης σχετικά με τους εργαζομένους -η αλγοριθμική διοίκηση και αυτά τα οποία συζητάμε τώρα με την Οδηγία- και τους υποψήφιους εργαζομένους και έχει αντίκτυπο στις συνθήκες εργασίας -την επιλογή, την πρόληψη, την αξιολόγησή τους- σε κάθε περίπτωση, πριν την πρώτη χρήση του παρέχει επαρκή, σαφή πληροφόρηση σε κάθε εργαζόμενο ή υποψήφιο εργαζόμενο, η οποία περιλαμβάνει κατ’ ελάχιστον τις παραμέτρους με τις οποίες στηρίζει τη λήψη απόφασης, με την επιφύλαξη των περιπτώσεων που προϋποθέτουν προηγούμενη ενημέρωση και διαβούλευση και διασφαλίζει την τήρηση της αρχής της ίσης μεταχείρισης, την καταπολέμηση των διακρίσεων στην απασχόληση λόγω φύλου, φυλής, χρώματος, εθνικής, εθνοτικής καταγωγής, γενεαλογικών καταβολών, θρησκευτικών ή άλλων πεποιθήσεων, αναπηρίας, χρόνιων παθήσεων, ηλικίας, οικογενειακών-κοινωνικών καταστάσεων, σεξουαλικού προσανατολισμού, ταυτότητας ή χαρακτηριστικών φύλου.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Αυτά τα προβλέπει ο νόμος ήδη από το 2022 για την αλγοριθμική διοίκηση, που τώρα συζητούν στην Οδηγία και βεβαίως, είμαστε στη φάση της ενσωμάτωσης, να δούμε πώς θα προστατεύσουμε ακόμα περισσότερο τα δικαιώματα των εργαζομένων. Και θα τα συζητάμε αυτά, όταν έρθει η ώρα για την ενσωμάτωση της Οδηγίας, πάντα με καλοπιστία και με ανοιχτά αυτιά. Εξομοιώσαμε τους μισθωτούς με τους αυτοαπασχολούμενους στις πλατφόρμες διανομής, στα ζητήματα πρόνοιας, υγείας και ασφάλειας και δικαιωμάτων συλλογικής...
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Πριν προχωρήσουμε, κυρίες και κύριοι συνάδελφοι, στις επόμενες δύο και τελευταίες για σήμερα επίκαιρες ερωτήσεις, θα ήθελα να κάνω μια ανακοίνωση στο Σώμα.
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Διονύσιος-Χαράλαμπος Καλαματιανός, με την από 17 Ιουλίου 2026 επιστολή προς τον Πρόεδρο της Βουλής των Ελλήνων, μας γνωστοποιεί την ανεξαρτητοποίησή του από την Κοινοβουλευτική Ομάδα «ΣΥΡΙΖΑ-Προοδευτική Συμμαχία».
Η προαναφερθείσα επιστολή κατατίθεται στα Πρακτικά της σημερινής συνεδρίασης.
(Η προαναφερθείσα επιστολή καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Αθανάσιος Μπούρας): Και συνεχίζουμε με τις επόμενες δύο επίκαιρες ερωτήσεις, τις οποίες έχω ήδη προαναφέρει ότι θα απαντήσει ο Υφυπουργός Εθνικής Άμυνας, ο κ. Αθανάσιος Δαβάκης.
Και ξεκινάμε με την τέταρτη με αριθμό 1180/6-7-2026 επίκαιρη ερώτηση του Βουλευτή Αχαΐας της Κ.Ο. ΝΙΚΗ κ. Σπυρίδωνος Τσιρώνη προς τον Υπουργό Εθνικής Άμυνας, με θέμα: «Νομική βασιμότητα και σκοπιμότητα της υποχρεωτικής επιβολής νέου τύπου αστυνομικών ταυτοτήτων στους νεοεισερχόμενους σπουδαστές των Στρατιωτικών Σχολών».
Κύριε συνάδελφε, κύριε Τσιρώνη, έχετε τον λόγο για την πρωτολογία σας.
ΣΠΥΡΙΔΩΝ ΤΣΙΡΩΝΗΣ: Σας ευχαριστώ πολύ, κύριε Πρόεδρε.
Κύριε Υπουργέ, με πρόσφατο έγγραφο του Γραφείου Τύπου του ΓΕΕΘΑ, με τίτλο «ΑΤΥΠΗ ΕΝΗΜΕΡΩΣΗ», κοινοποιήθηκαν διευκρινιστικές οδηγίες σχετικά με το Δελτίο Αστυνομικής Ταυτότητας των επιτυχόντων σε ΑΣΕΙ-ΑΣΜΥ. Σύμφωνα με αυτό το κείμενο, οι επιτυχόντες μαθητές στις Ανώτατες Στρατιωτικές Σχολές, αλλά και Ανώτερες Στρατιωτικές Σχολές οφείλουν υποχρεωτικά κατά την ημέρα της κατάταξής τους να φέρουν Δελτίο Αστυνομικής Ταυτότητας νέου τύπου. Μάλιστα, καλούνται όσοι δεν διαθέτουν τέτοια ταυτότητα να μεριμνήσουν εγκαίρως για την έκδοσή της πριν από την κατάταξή τους.
Η ξαφνική αυτή Οδηγία, η οποία εμφανίζεται ως «άτυπη ενημέρωση», έχει προκαλέσει έντονη ανησυχία, σύγχυση, αλλά και αναστάτωση τόσο στους επιτυχόντες μαθητές όσο και στις οικογένειές τους.
Σας κάλεσα σήμερα να μου απαντήσετε βάσει ποιας συγκεκριμένης υπουργικής απόφασης ή επίσημης διαταγής του Αρχηγού ΓΕΕΘΑ θεσπίζεται η υποχρεωτικότητα προσκόμισης ταυτότητας νέου τύπου ειδικά για τους νεοεισερχόμενους σπουδαστές των στρατιωτικών σχολών και δεύτερον, τι μέτρα προτίθεται να λάβει το Υπουργείο σας, προκειμένου να διασφαλιστεί ότι κανένας επιτυχών σπουδαστής δεν θα αποκλειστεί από την εγγραφή του στις στρατιωτικές σχολές, εφόσον φέρει οποιοδήποτε άλλο μέσο ταυτοποίησης νόμιμο και εν ισχύ.
Απλώς, η επιτυχία της επίκαιρης ερώτησης αποδείχθηκε από το γεγονός ότι μόλις χθες διακινήθηκε -πάλι, όμως, μέσω άτυπης ενημέρωσης και μέσω του Τύπου- ότι οι επιτυχόντες σπουδαστές τελικά μπορούν να προσέλθουν για την εγγραφή τους με την μπλε ταυτότητα, όπως και ήταν αναμενόμενο, νόμιμο και φυσιολογικό. Είναι και αυτό κάτι. Είναι μια επιτυχία του κοινοβουλευτικού ελέγχου.
Όμως, δεν εξηγεί -και αυτό θέλω να μου απαντήσετε- την πρεμούρα της πρώτης άτυπης ενημέρωσης και γι’ αυτό θα ήθελα να μας πείτε πώς ακριβώς έγινε αυτό, με βάση ποια διαταγή ή βασισμένο σε ποιον νόμο. Και επίσης, να μας πείτε   -από επίσημα χείλη πλέον και όχι από άτυπη ενημέρωση και non papers που κυκλοφορούν- από επίσημα χείλη Υφυπουργού ότι, όντως, με την παλιά τους μπλε ταυτότητα, που είναι εν ισχύ και θα είναι εν ισχύ μέχρι του χρόνου, μέχρι το 2027, μπορούν οι άνθρωποι και οι οικογένειές τους να ησυχάσουν ότι θα εισέλθουν και θα εγγραφούν στις σχολές.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Τσιρώνη.
Κύριε Υπουργέ, έχετε τον λόγο για την απάντησή σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε.
Θα ξεκινήσω, κύριε συνάδελφε, από το ζητούμενο. Οι νέες και οι νέοι που θα καταταγούν φέτος στις στρατιωτικές σχολές θα γίνουν δεκτοί για εγγραφή με οποιοδήποτε επίσημο έγγραφο πιστοποιεί την ταυτότητά τους. Επαναλαμβάνω, οποιοδήποτε επίσημο έγγραφο πιστοποιεί την ταυτότητα των παιδιών αυτών. Αυτό, άλλωστε, ίσχυε πάντα.
Συγκεκριμένα, οι στρατιωτικές σχολές διαχρονικά δέχονταν υποψηφίους ακόμα και αν είχαν χάσει την αστυνομική ταυτότητα, όπως προφανώς γνωρίζετε, είτε με κάποιο έγγραφο που πιστοποιούσε την ταυτότητά τους, διαβατήριο και οτιδήποτε άλλο επίσημο έγγραφο.
Αυτό που ανακοίνωσε το Γενικού Επιτελείο Εθνικής Άμυνας είναι η αντανάκλαση της υποχρέωσης που έχουν όλοι οι στρατιωτικοί βάσει του νόμου να αποκτήσουν τις νέες ταυτότητες μέχρι τον Αύγουστο του 2026. Αυτό δεν σημαίνει, όμως, ότι για την ταυτοποίηση δεν θα δεχόμαστε και οποιοδήποτε άλλο έγγραφο μπορεί να πιστοποιήσει, όπως σας είπα, την ταυτότητα των παιδιών.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Κύριε Τσιρώνη, ο λόγος σε εσάς για τη δευτερολογία σας.
ΣΠΥΡΙΔΩΝ ΤΣΙΡΩΝΗΣ: Κύριε Υπουργέ, χαίρομαι που από επίσημα χείλη και όχι από non papers και άτυπες ενημερώσεις τα παιδιά αυτά θα μπορέσουν να εγγραφούν κανονικά στις σχολές.
Είμαι σίγουρος ότι γνωρίζετε ότι τη στιγμή που μιλάμε τώρα, η υπόθεση της υποχρεωτικότητας του Προσωπικού Αριθμού και κατ’ επέκταση, η αναγραφή του στις νέες ταυτότητες και η αποθήκευσή του στο RFID chip το οποίο περιέχουν, βρίσκεται στο Συμβούλιο της Επικρατείας.
Η πλειοψηφία των Ελλήνων πολιτών δεν έχει αποδεχτεί τον Προσωπικό Αριθμό, ο οποίος φανερά και αυθαίρετα μετατρέπει τη νέα ηλεκτρονική ταυτότητα από μέσο ταυτοποίησης, το οποίο ζητάτε εσείς, σε κάρτα δικαιωμάτων του πολίτη.
Βέβαια, δεν έχω ούτε τον χρόνο να σας εξηγήσω την τεράστια διαφορά του ενός από το άλλο ούτε είναι και το θέμα της ερώτησής μου. Όμως, ένα είναι το σίγουρο, ότι η πλειοψηφία τόσο των Ελλήνων όσο και των Ευρωπαίων πολιτών έχει καταλάβει ότι άπτεται της ιδιωτικότητας και της υπεράσπισης βασικών ατομικών ελευθεριών. 
Αφού, όμως, λύσαμε το πρώτο θέμα της ερώτησής μου, θα σας πω ότι έχουμε έρθει σε επικοινωνία με τεράστιο αριθμό νεοεισερχομένων -αυτοί έχουν έρθει σε επικοινωνία με εμάς γνωρίζοντας τι κάνει η Νίκη για τα θέματα αυτά- και με υψηλόβαθμους αξιωματικούς και στα Σώματα Ασφαλείας, όπως το Λιμενικό, την Αστυνομία, την Πυροσβεστική, αλλά και τις Ένοπλες Δυνάμεις, οι οποίοι είναι έτοιμοι ακόμα και να παραιτηθούν. Επαναλαμβάνω, κύριε Υπουργέ, ότι είναι έτοιμοι ακόμα και να παραιτηθούν στην περίπτωση της υποχρεωτικότητας του προσωπικού αριθμού στις νέες ταυτότητες. Μάλιστα, μπορώ να πω με βεβαιότητα ότι όσο πιο επίλεκτο είναι το τμήμα των Ενόπλων Δυνάμεων, τόσο το ποσοστό αυτό ανεβαίνει, κάτι που δεν είναι τυχαίο.
Εκφράζονται ανησυχίες από στρατιωτικούς σχετικά με την έκδοση αυτής της νέας ταυτότητας. Η στρατιωτική υπηρεσία δεν έχει κανένα δικαίωμα να παρεμβαίνει στις ιδιωτικές έννομες σχέσεις των στρατιωτικών, όταν αυτοί ενεργούν ως φυσικά πρόσωπα. Δεν νομιμοποιείται η υπηρεσία χωρίς ειδική νομοθετική πρόβλεψη να εκδίδει διαταγές με τις οποίες να ζητά πληροφορίες, να συλλέγει ή να τηρεί αρχεία για το αν τα στελέχη -άκουσον άκουσον!- έκλεισαν ραντεβού για νέα ταυτότητα ή πότε θα επιλέξουν να το πράξουν. Κάτι τέτοιο θα παραβίαζε το άρθρο 9Α του Συντάγματος, αλλά και τον Γενικό Κανονισμό Προσωπικών Δεδομένων. 
Κύριε Υπουργέ, είναι λογικό και αναμενόμενο, κάτι που σας είπα, οι άνθρωποι που καλούνται να υπερασπιστούν την ελευθερία της χώρας να έχουν απόλυτη ευαισθησία για την προφύλαξη τόσο της ιδιωτικότητάς τους όσο και της ατομικής τους ελευθερίας. Άλλωστε, ως Έλληνες έχουμε στο DNA μας αυτό το χάρισμα, το οποίο ενεργοποιείται όταν κάποιος προσπαθεί, έστω και με ύπουλο τρόπο, να πάρει κομμάτι της ελευθερίας μας.
Από αυτό το έδρανο, λοιπόν, θέλω να πω συγχαρητήρια σε όλους αυτούς που αγωνίζονται για να μην κλειστούμε σε αυτή την ψηφιακή φυλακή, σε αυτόν τον νέο ψηφιακό ολοκληρωτισμό που έρχεται -είτε το καταλαβαίνετε και το αποδέχεστε είτε όχι, γιατί όλοι υπηρετείτε από ξένα κέντρα το συγκεκριμένο- και να τους υποσχεθώ για μία ακόμη φορά ότι η Νίκη είναι στις επάλξεις αυτού του αγώνα και ότι μαζί θα πάμε ως το τέλος για να διατηρηθεί η ανθρώπινη αξιοπρέπεια. 
Κλείνοντας, κύριε Υπουργέ, θα ήθελα να σας πω ότι η Κυβέρνηση εδώ και έναν χρόνο έχει θέσει τα στελέχη των Ενόπλων Δυνάμεων και των Σωμάτων Ασφαλείας σε μια ακατανόητη δοκιμασία με αυτό το θέμα. Δεν είναι καιρός για νέους διχασμούς και οι γεωπολιτικοί καιροί είναι επικίνδυνοι. Την Τρίτη ανακοινώθηκε η παράταση της ισχύος των ταυτοτήτων μέχρι τον Σεπτέμβριο του 2027. Αναμένουμε από τα επίσημα χείλη του Υπουργού Εθνικής Άμυνας να ξεκαθαρίσει άμεσα αν οι υπηρεσιακές ταυτότητες των στελεχών των Ενόπλων Δυνάμεων θα παραταθούν και αυτές έως το 2027, όπως όλων των Ελλήνων πολιτών. Το θέμα είναι πολύ απλό, ζητούν την ισονομία. 
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Τσιρώνη. 
Κύριε Υπουργέ, έχετε τον λόγο για τη δευτερολογία σας. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε. 
Κύριε συνάδελφε, εγώ σας απάντησα στην πρωτομιλία μου επί της ουσίας της ερωτήσεώς σας. Εσείς είχατε μία έτοιμη δευτερομιλία, κάτι που συμβαίνει, είναι δεδομένο και καλά κάνατε στην οποία θέτετε ένα ζήτημα το οποίο, κατά την άποψή μου, αποτελούσε την υποδομή του βασικού ερωτήματος. 
Θέλω να σας πω ότι ο προσωπικός αριθμός τον οποίο εσείς καταγγέλλετε και αμφισβητείτε είναι ένας ενιαίος και μοναδικός αριθμός ταυτοποίησης για κάθε πολίτη στις συναλλαγές του με το Δημόσιο. Έχει θεσπιστεί με τον ν.4727/2020 και αποδίδεται καθολικά στους πολίτες. Τώρα όσον αφορά τα περί ξένων κέντρων, τα περί δαιμονοποίησης μιας νεωτερικότητας η οποία θα διευκολύνει τις συναλλαγές των Ελλήνων πολιτών και τη σχέση τους με το δημόσιο και τα περί παρακολούθησης και όλα τα άλλα, θεωρώ ότι δεν συνάδουν -είστε και νέος άνθρωπος- με το σήμερα.
Τώρα όσον αφορά τις αξίες στις οποίες πιστεύουμε με πρωταρχική αυτών την ελευθερία που είπατε η οποία περιορίζεται, όπως αναφέρατε -για μένα δεν είναι έτσι- από τον προσωπικό αριθμό, είναι κάτι το οποίο δεν απασχολεί τους Έλληνες πολίτες. Οι Έλληνες πολίτες όσα χρόνια κι αν υπήρξαν καταδυναστευόμενοι από ανελεύθερα καθεστώτα με τη δύναμή τους και με τα αισθήματα της ελευθερίας που τους διέπουν τα αποτίναξαν. 

Άλλωστε, τα περί παρακολουθήσεως κ.λπ. είναι πράγματα τα οποία θεωρώ ότι δεν υφίστανται όταν έχουμε τα μέσα κοινωνικής δικτύωσης και όλοι εκ των συμπολιτών μας αναφέρονται και ανεβάζουν οτιδήποτε έχει να κάνει με την καθημερινότητά τους. 
ΣΠΥΡΙΔΩΝ ΤΣΙΡΩΝΗΣ: Δεν καταλάβατε αυτό που είπα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Πιο εύκολος τρόπος, αγαπητέ συνάδελφε, παρακολούθησης είναι τα μέσα κοινωνικής δικτύωσης, δεν θα μπει κανένας στον αριθμό για να μας παρακολουθήσει. Πιστεύω ότι οι ακλόνητες αξίες τις οποίες έχουμε από μικρά παιδιά, όλα αυτά με τα οποία έχουμε μεγαλώσει, δεν έχουν να κάνουν με τον προσωπικό αριθμό.
ΣΠΥΡΙΔΩΝ ΤΣΙΡΩΝΗΣ: Θα μετατεθεί στο 2027;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το 2027 όχι, μέχρι τον Αύγουστο του 2026 μέχρι στιγμής είναι η προθεσμία για τη νέα ταυτότητα, γιατί -κατά την άποψή μου- όταν ένας νέος εύελπις ή ένας νέος υπαξιωματικός της Σχολής Μονίμων Υπαξιωματικών στα Τρίκαλα παρουσιαστεί και μπούμε στη διαδικασία της χρονικής αυτής φοίτησης, είναι μία ανωμαλία να πηγαίνει να παίρνει άδειες, να βγάζει φωτογραφίες, να πηγαίνει να παίρνει. Γι’ αυτό ζήτησε και το ΓΕΕΘΑ -που σας διευκρίνισα τον λόγο που πλέον μπορεί με οποιοδήποτε έγγραφο- να προχωρήσει πιο άμεσα αυτή η τυπική γραφειοκρατική διαδικασία. 
Όσον αφορά το δεύτερο ερώτημά σας, σας λέω ότι δεν πρέπει να ανησυχούμε, διευκόλυνση παρέχεται, εκσυγχρονισμός και μια καλύτερη συναλλαγή με το Δημόσιο με τον νέο αριθμό. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ.
Συνεχίζουμε με την τελευταία για σήμερα επίκαιρη ερώτηση, που είναι η πρώτη με αριθμό 1182/6-7-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Εθνικής Άμυνας με θέμα: «Ερωτήματα για την αξιοποίηση πρωτοβουλίας δοκίμων της Σχολής Μονίμων Υπαξιωματικών Αεροπορίας (ΣΜΥΑ) στην ανάπτυξη μη επανδρωμένου αεροχήματος (UAV)».
Κύριε Φωτόπουλε, έχετε τον λόγο για την πρωτολογία σας.
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ πολύ, κύριε Πρόεδρε. 
Κύριε Υπουργέ, είμαστε εδώ για μία ακόμα φορά, θεωρώ όμως για καλό λόγο και το γεγονός ότι οι προθέσεις και των δυο μας είναι αγαθές, νομίζω ότι αυτό έχει αναγνωριστεί. Τα μη επανδρωμένα οχήματα είτε αυτά είναι εναέρια, είτε αφορούν το Πολεμικό Ναυτικό, είτε αφορούν τον Στρατό Ξηράς, δεν είναι το μέλλον, αποδείχτηκε και από τους πρόσφατους πολέμους, αποδείχτηκε και από τη χρήση και από τα αποτελέσματα, τα οποία έχουν αποκομίσει οι γείτονές μας, πολύ χαρακτηριστικά παραδείγματα θα τα αναφέρω και στη δευτερολογία μου. 
Άρα, το γεγονός ότι είναι μια ανάγκη για την ελληνική κοινωνία, γιατί έχει και άλλα οφέλη, για την ελληνική οικονομία και για τις ελληνικές Ένοπλες Δυνάμεις είναι κάτι το οποίο έχουμε συνομολογήσει και νομίζω ότι το έχουμε παραδεχτεί όλοι. Το γεγονός, επίσης, ότι στην Ελλάδα δεν μας έλειψαν ποτέ τα λαμπρά μυαλά είναι και αυτό μία παραδοχή την οποία έχουμε κάνει όλοι ανεξαιρέτως ιδεολογικής προέλευσης σε αυτήν εδώ την Αίθουσα. Το γεγονός ότι έχουμε στις παραγωγικές σχολές των Ενόπλων Δυνάμεων άριστους μαθητές είτε αυτές αφορούν τη Σχολή Ικάρων είτε αυτές αφορούν τη ΣΜΥΑ είτε αυτές αφιερώνουν τη Σχολή Μονίμων Υπαξιωματικών είτε τη σχολή Ευελπίδων, όλες τις παραγωγικές σχολές. Το θέμα είναι τα κίνητρα που τους δίνουμε και το πώς θα βάλουμε σε μια διαδικασία εκμετάλλευσης -και δεν θέλω να παρεξηγηθεί ο όρος τον οποίο χρησιμοποίησα και η λέξη την οποία χρησιμοποίησα- αυτών των λαμπρών μυαλών, τα οποία θέλουμε να παραμείνουν και στο στράτευμα και στην ελληνική κοινωνία, να μείνουν στην πατρίδα για να βοηθήσουν το έθνος. 
Υπό αυτήν την έννοια, η ερώτησή μου είναι πάρα πολύ συγκεκριμένη και αφορά μία πτυχιακή εργασία, η οποία διενεργήθηκε και εκπονήθηκε στη Σχολή Μονίμων Υπαξιωματικών της Αεροπορίας, σύμφωνα με την οποία μετασκευάστηκε ένα εμπορικό drοne -ευτελούς αξίας σε σχέση με τα μεγέθη και τις δαπάνες του Υπουργείου Εθνικής Άμυνας- το οποίο σχεδίασαν οι φοιτητές, οι σπουδαστές της Σχολής Μονίμων Υπαξιωματικών, με άτρακτο με χρήση λογισμικού τρισδιάστατης εκτύπωσης, οι λεγόμενοι 3D εκτυπωτές. Το πρωτότυπο, το οποίο έφτιαξαν οι σπουδαστές της Σχολής Μονίμων Υπαξιωματικών, φέρεται να ονομάστηκε «Δαίδαλος Ι», πραγματοποίησε επιτυχείς πτητικές δοκιμές, αποδεικνύοντας ότι με περιορισμένο κόστος, αυτό το οποίο λέμε δηλαδή τη σχέση απόδοσης-αξίας και τη σχέση κόστους-αξίας, πραγματοποίησε επιτυχείς δοκιμές. 
Η ερώτησή μου, λοιπόν, στην πρωτολογία μου είναι η εξής. Επιβεβαιώνει το Υπουργείο ότι ομάδα δοκίμων της ΣΜΥΑ υλοποίησε στο πλαίσιο πτυχιακής εργασίας ένα πρωτότυπο UAV όχημα, το οποίο ονομάστηκε «Δαίδαλος Ι»; Ποια ήταν τα αποτελέσματα των δοκιμών του συγκεκριμένου πρωτοτύπου και ποια υπηρεσία τα αξιολόγησε; 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Φωτόπουλο.
Κύριε Υπουργέ, έχετε τον λόγο για την απάντησή σας. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Η ερώτηση που θέτει ο κ. Φωτόπουλος αγγίζει τον σκληρό πυρήνα της μεταρρυθμιστικής ατζέντας 2030. Και είναι μια εξαιρετική ευκαιρία να αναλύσουμε για μία ακόμη φορά από εδώ όλα όσα αυτή η πολιτική ηγεσία, αυτή η Κυβέρνηση, έχει κάνει προκειμένου να αλλάξει μία νοοτροπία δεκαετιών και να ενσωματωθούν η καινοτομία, η έρευνα και η τεχνολογική ανάπτυξη στις Ένοπλες Δυνάμεις. 
Ας πάμε πρώτα να δούμε τα δεδομένα. Η εργασία στην οποία αναφέρεστε, κύριε συνάδελφε, εκπονήθηκε το έκτο εξάμηνο του 2023 από ομάδα δοκίμων της ΣΜΥΑ με επιβλέποντα στρατιωτικό καθηγητή και αξιολογήθηκε θετικά από την αρμόδια Επιτροπή Αξιολόγησης της Σχολής, αναδεικνύοντας την προσπάθεια των παιδιών αυτών και θα έλεγα ότι αποτελεί και ένα παράδειγμα προς μίμηση για τους άλλους σπουδαστές. Τα πράγματα έμειναν εκεί γιατί το 2023, όταν εκπονήθηκε η συγκεκριμένη εργασία, δεν υπήρχε το Ελληνικό Κέντρο Καινοτομίας, το οποίο ιδρύθηκε τον τελευταίο χρόνο, πριν από δύο χρόνια. Όταν πραγματοποιήθηκε, λοιπόν, αυτή η προσπάθεια από τους δοκίμους, δε υπήρχε ούτε ο 6ος κλάδος του Γενικού Επιτελείου Εθνικής Άμυνας, δύο πράγματα ΕΛΚΑΚ, 6ος κλάδος. Όλα αυτά είναι θεσμικές αλλαγές, οι οποίες υλοποιήθηκαν μόλις πρόσφατα και το γνωρίζετε. Το ΕΛΚΑΚ ιδρύθηκε με τον ν.5110/2024, ενώ την ίδια χρονιά δημιουργήθηκε και ο 6ος κλάδος, με αποστολή την ενίσχυση της καινοτομίας και την ενίσχυση τέτοιων σημαντικών πρωτοβουλιών που προέρχονται μέσα από τα σπλάχνα των Ενόπλων μας Δυνάμεων. 
Με άλλα λόγια, αυτήν ακριβώς την πραγματικότητα την οποία υπονοεί η ερώτησή σας, ήρθαμε να την αλλάξουμε. Και δεν μένουμε μόνο εκεί, σε απόλυτη συνεργασία με τον 6ο κλάδο, το ΕΛΚΑΚ και την ΔΙΔΑΕ, τη Διακλαδική Διοίκηση Ακαδημαϊκής Εκπαίδευσης, προχωρούμε και στη διασύνδεση των δομών καινοτομίας με τις στρατιωτικές σχολές. Και σας αναφέρω ότι προχωρούμε με τον ειδικό λογαριασμό κονδυλίων έρευνας, που σύμφωνα με τον ν.5265/2026 προβλέπεται να λειτουργήσει στη ΔΙΔΑΕ, δίνοντας τη δυνατότητα στα ΑΣΕΙ μας να συμμετέχουν σε ερευνητικά προγράμματα και να χρηματοδοτούνται. 
Θα συνεχίσω με το θέμα του «Δαίδαλου» που αναφέρατε προηγουμένως, εν πάση περιπτώσει, αυτό το οποίο αναφέρετε έρχεται και συνδέεται με μία σημαντική πολιτική και νομοθετική πρωτοβουλία, που αυτή η Κυβέρνηση έλαβε με το ΕΛΚΑΚ και τον 6ο κλάδο, που από εδώ και μπρος τέτοιες πρωτοβουλίες θα υιοθετούνται, θα έλεγα, από τις συγκεκριμένες υπηρεσίες του Υπουργείου Εθνικής Άμυνας, προκειμένου να έχουν μία καλύτερη τύχη και μία καλύτερη προοπτική. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Ορίστε, κύριε Φωτόπουλε, έχετε τον λόγο για τη δευτερολογία σας. 
ΣΤΥΛΙΑΝΟΣ ΦΩΤΟΠΟΥΛΟΣ: Δώσατε το αντικείμενο της ερώτησης και επί της ουσίας απαντήσατε και σε ένα πολύ μεγάλο μέρος της ερώτησης -δεν υπονόησα τίποτα ό,τι ήθελα να πω το είπα με την ερώτησή μου- και το γεγονός γιατί δεν εκμεταλλευτήκαμε τη συγκεκριμένη πτυχιακή εργασία, που αφορούσε ένα πρωτότυπο εναέριο μη επανδρωμένο όχημα, ένα UAV, από σπουδαστές της ΣΜΥΑ.
Τώρα, από κει και πέρα, το θέμα είναι ότι υπήρξε μία παραγωγική δουλειά, υπήρξε μία πτυχιακή εργασία η οποία έδωσε ένα συγκεκριμένο αποτέλεσμα. Θα ήθελα στη δευτερολογία σας να μας πείτε κατά πόσο έχει αξιοποιηθεί η συγκεκριμένη τεχνογνωσία, γιατί δεν έχουμε την πολυτέλεια ούτε έχουμε τη δυνατότητα να αφήνουμε δουλειές οι οποίες έχουν γίνει.


Και αν θέλετε τη δική μου εκτίμηση, δεν υπάρχει λόγος να ξεκινάμε κάτι από την αρχή όταν ήδη υπάρχει τεχνογνωσία, όταν έχει αποδειχτεί ότι κάποιοι άνθρωποι με ίδια πρωτοβουλία, με ίδια μέσα, με ελάχιστο κόστος κατασκευής, έχουν δώσει δείγματα γραφής πριν ακόμα η ελληνική πολιτεία, και το θέτω στο σύνολό της, πριν ακόμα το ελληνικό κράτος δώσει τους θεσμούς -όπως πολύ σωστά είπατε, και τον 6ο Κλάδο αλλά και το ΕΛΚΑΚ, το οποίο αναμένουμε να δώσει τα αποτελέσματα για τα οποία δημιουργήθηκε- πριν λοιπόν το κράτος δώσει τον οδικό χάρτη για να δημιουργήσουν αυτά τα οποία δημιούργησαν οι άνθρωποι αυτοί, επαναλαμβάνω, με δική τους πρωτοβουλία. 
Από εκεί και πέρα, όμως, επειδή δεν θα πρέπει να στεκόμαστε σε αυτό το σημείο, αλλά θα πρέπει να πάμε ένα βήμα παρακάτω, θα ήθελα να μας πείτε ποιος είναι ο σχεδιασμός του Υπουργείου Εθνικής Άμυνας για την αξιοποίηση της καινοτομίας και τεχνικών προγραμμάτων συγκεκριμένα και στις παραγωγικές σχολές των Ενόπλων Δυνάμεων. Γιατί, μη γελιόμαστε, αυτά τα παιδιά, αυτοί οι σπουδαστές, είναι αυτοί οι οποίοι θα καθίσουν και θα μας δώσουν λύσεις σε συνδυασμό φυσικά με πανεπιστημιακά ιδρύματα του εσωτερικού, όπως είναι το Μετσόβιο Πολυτεχνείο, όπως είναι το Αριστοτέλειο Πανεπιστήμιο της Θεσσαλονίκης, όπως είναι το Πολυτεχνείο της Πάτρας, όπως είναι το Πολυτεχνείο της Κρήτης. 
Άρα, λοιπόν, θα πρέπει να υπάρχει μία δέσμευση του Υπουργείου Εθνικής Άμυνας πώς οι παραγωγικές σχολές των Ενόπλων Δυνάμεων σε συνδυασμό με τις πολυτεχνικές σχολές σε όλη τη χώρα θα θεσμοθετήσουμε διαδικασίες και θα βάλουμε όρους και κανόνες όλα αυτά να δημιουργήσουν και να παράξουν έργο σε αυτό το οποίο λέμε ελληνικό αμυντικό σύστημα. Δεν μας περισσεύει κανένας. Δεν έχουμε την πολυτέλεια να χάνουμε σπουδαστές. Δεν έχουμε την πολυτέλεια να αφήνουμε ευκαιρίες αναπάντητες και δουλειές οι οποίες έχουν γίνει. 
Επαναλαμβάνω, έχουμε γύρω μας πετυχημένα παραδείγματα χωρών οι οποίες ξεκίνησαν τέτοιου είδους ενέργειες μετά από εμάς με χαρακτηριστικότερο παράδειγμα την Τουρκία, η οποία ξεκίνησε και μπήκε στον χώρο των μη επανδρωμένων οχημάτων πολύ μετά από τους Έλληνες και αυτήν τη στιγμή πουλά η τουρκική αμυντική βιομηχανία σε παραπάνω από τριάντα χώρες. Έχουμε, επίσης, το παράδειγμα της Ουκρανίας, η οποία εν καιρώ πολέμου και μέσα σε πόλεμο κατάφερε να ανταπεξέλθει. Και το γεγονός ότι ακόμα δεν έχει πέσει στα χέρια της Ρωσίας είναι εξαιτίας αυτής της τεχνολογίας ή μάλλον και εξαιτίας αυτής της τεχνολογίας -δεν θέλω να είμαι υπερβολικός- και της σημαντικής βοήθειας που πήρε από το ΝΑΤΟ. Εν πάση περιπτώσει, επέδειξε μια αντοχή εξαιτίας της παραγωγής μη επανδρωμένων οχημάτων σε κάθε επίπεδο. 
Άρα πρέπει ως Υπουργείο Εθνικής Άμυνας να βάλουμε σε πρώτη προτεραιότητα την παραγωγή. Να μην αφήνουμε ευκαιρίες να χάνονται. Να μην αφήνουμε σπουδαστές να απογοητεύονται. Να μην αφήνουν σπουδαστές και εκτός των Ενόπλων Δυνάμεων να φεύγουν στο εξωτερικό και να μην τους αξιοποιούμε εδώ για ίδιο όφελος της πατρίδος. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Φωτόπουλο. 
Κύριε Υπουργέ, έχετε τον λόγο για τη δευτερολογία σας. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε.
Αν δεν κάνω λάθος, το 2024 κατά την ψήφιση του ν.5110, του νόμου ο οποίος θεσμοθέτησε το Ελληνικό Κέντρο Αμυντικής Καινοτομίας, η Ελληνική Λύση τον καταψήφισε. Αλλά αυτό βέβαια το λέω για την ιστορία. Με όλα αυτά τα οποία είπατε εγώ συμφωνώ, απλώς πρέπει όταν έρχονται τέτοια νομοσχέδια όπως αυτό να συνδράμετε με την ψήφο σας -εντάξει, μπορεί να ήταν μια κεντρική πολιτική γραμμή- προς την ενίσχυση και τη θωράκιση. 
ΣΤΥΛΙΑΝΟΣ ΦΩΤΟΠΟΥΛΟΣ: Η παραγωγική μας δράση στις επιτροπές δεν νομίζω ότι αμφισβητήθηκε ποτέ.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι, απλώς καταψηφίσατε τον νόμο για το ΕΛΚΑΚ. Λέτε να κάνουμε διαδικασίες και να θεσμοθετήσουμε διαδικασίες, προκειμένου τέτοιου είδους σημαντικές πρωτοβουλίες των σπουδαστών μας, των σχολών, να έχουν μια προοπτική. 
Εγώ λοιπόν, για να απαντήσω στην εύστοχη ερώτηση την οποία κάνατε, θα μιλήσω τώρα, σήμερα, με τον Αρχηγό του Γενικού Επιτελείου Αεροπορίας να στείλει τη συγκεκριμένη εργασία, τον Δαίδαλο, για αξιολόγηση στο ΕΛΚΑΚ και στον 6ο Κλάδο και από εκεί και μπρος θα βγουν ορισμένα συμπεράσματα. 
Επίσης, θα ζητήσω για να έχω την έκφραση γνώμης και τις απόψεις των επιτελείων για την από εδώ και μπρος τύχη, ας το πούμε έτσι, τέτοιων πρωτοβουλιών και τέτοιων εργασιών μέσω του ΕΛΚΑΚ και του 6ου Κλάδου, για να δώσουμε ένα έναυσμα στα παιδιά αυτά ότι «ξέρετε, με την παραγωγική σας σκέψη και διαδικασία και την ερευνητική σας δουλειά μπορεί αυτό να έχει και μία προοπτική και θα έχει μία προοπτική». 
Πιστεύω ότι όλα αυτά τα οποία και εσείς και εγώ λέω αυτήν τη στιγμή κατευθύνονται προς μια συγκεκριμένη κατεύθυνση. Τα ερευνητικά, τα σπουδαστικά ζητήματα, όλα αυτά τα οποία συνθέτουν την παραγωγική δουλειά που γίνεται στις σχολές των Ενόπλων μας Δυνάμεων, να έχουν μία στόχευση. Γιατί αυτοί οι άνθρωποι είναι το μέλλον των Ενόπλων Δυνάμεων, είναι το μέλλον των νέων συστημάτων και πλατφορμών τα οποία αποκτά η χώρα μας μέρα με τη μέρα και θεωρώ ότι η ερευνητική δουλειά, αλλά και η τριβή τους γενικότερα σε αυτά, θα έχει μια πολύ καλή τύχη και αποτύπωση. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς σας ευχαριστούμε, κύριε Υπουργέ. 
Πριν κλείσουμε τη συνεδρίαση για σήμερα να αναφέρω, κυρίες και κύριοι συνάδελφοι, ότι δεν θα συζητηθούν λόγω κωλύματος των Βουλευτών:
Η με αριθμό 1194/9-7-2026 επίκαιρη ερώτηση του Βουλευτή Λαρίσης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Βασιλείου Κόκκαλη προς τον Υπουργό Ανάπτυξης με θέμα: «Υπέρμετρες αυξήσεις κοινοχρήστων, επιβολή «υπερτιμήματος» και ζητήματα διαφάνειας στη διαχείριση της Βιομηχανικής Περιοχής (ΒΙ.ΠΕ.) Λάρισας από την ΕΤΒΑ ΒΙΠΕ Α.Ε.».
Η με αριθμό 1181/6-7-2026 επίκαιρη ερώτηση του Βουλευτή Σερρών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Δυσμενή διάκριση όσον αφορά στο χορηγούμενο επίδομα προβληματικών και παραμεθόριων περιοχών υφίστανται τα υπηρετούντα στις παραμεθόριες περιοχές της Περιφερειακής Ενότητας Σερρών στελέχη των Ενόπλων Δυνάμεων».
Η με αριθμό 1185/7-7-2026 επίκαιρη ερώτηση του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Εθνικής Άμυνας με θέμα: «Πριμοδότηση αθλητών/αθλητριών με υψηλές επιδόσεις για την εισαγωγή τους σε στρατιωτικές σχολές και σχολές σωμάτων ασφαλείας».
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. 
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 10.28΄ λύεται η συνεδρίαση για τη Δευτέρα 20 Ιουλίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.  

    Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ

